Operation Oboe, Borneo 1945

TATKALA Perang Dunia Kedua menutup tirainya di Borneo akan menyaksikan pemerintahan diambilalih oleh tentera-tentera dari Australia dan ini bukanlah satu lagi rahsia memandangkan ianya dicatitkan di dalam kronologi bersejarah bagi Sarawak, Borneo Utara (Sabah), Brunei mahupun Kalimantan sendiri.  Tempoh peralihan itu dikenali sebagai Pemerintahan Tentera Komanwel di Borneo dan ianya berlangsung hanya sekejap sahaja sementara menunggu kerajaan-kerajaan sebelumnya menyusun strategi untuk membina Negara-negara yang hampir musnah dek kerana perang.

Mungkin ramai tidak mengetahui bahawa di dalam sejarah perang dunia kedua menyaksikan tentera-tentera Australia adalah mereka yang menjadi tulang belakang di dalam siri-siri perang pada akhir perang dunia kedua iaitu memerangi Jepun bagi mengambil kembali tanah jajahan British mahupun Belanda yang jatuh di tangan mereka dari tahun 1941 hingga 1945.  Bukan sesuatu yang mudah namun perjuangan tentera Australia pada waktu itu tidaklah boleh kita lupakan sebegitu sahaja kerana mereka meninggalkan tanahair mereka beribu batu jauhnya demi “menyelamatkan” kita dari Jepun.

Operation Oboe adalah siri-siri operasi ketenteraan yang digunakan oleh Tentera Australia bagi membebaskan Borneo dari penaklukan Jepun.  Siri-siri operasi ketenteraan ini berlangsung dari Mei hingga Julai 1945.  Menurut perancangan pihak Tentera Perikatan sepatutnya ada enam siri operasi ketenteraan yang akan dilakukan di Borneo namun atas beberapa masalah hanya tiga sahaja operasi yang benar-benar terlaksana.

Dalam pada itu antara yang menjadi pembakar semangat kepada keberanian tentera Australia di dalam melaksanakan Operasi Oboe menjadi kenyataan adalah apabila Operasi “Z” menemui kejayaannya iaitu dengan menyusup masuk di dalam wilayah Borneo biarpun pada ketika itu Jepun sudah menakluki Borneo.  Operasi “       Z” telah berjaya dilakukan di Bario, Sarawak dengan tentera Perikatan melakukan terjunan bebas menggunakan payung terjun di satu wilayah tanah tinggi di Sarawak tanpa disedari oleh pihak Jepun.  Ianya terjadi sekitar Mac 1945 yang mana atas kebijaksanaan tentera di dalam Operasi “Z” telah membawa kepada tertubuhnya Komando Semut iaitu satu pasukan komando terdiri daripada etnik pribumi Sarawak pada waktu itu.

Impak ke atas Jepun di dalam siri-siri perang gerila oleh Komando Semut sememangnya cukup membanggakan kerana menurut rekod hampir 1,500 orang tentera Jepun berjaya dibunuh oleh pasukan Komando Semut yang langsung tidak takut mati.  Selain itu ianya juga turut dikatakan mencipta sejarahnya tersendiri apabila perang kayau (kepala dipenggal) yang dahulunya dianggap tidak berperikemanusiaan dan tidak bertamadun oleh bangsa Inggeris telah dijanakan kembali sehingga menjadi igauan ngeri bagi tentera-tentera Jepun yang berada di bumi Borneo pada waktu itu.

Atas perintah Jeneral Douglas MacArthur iaitu pemerintah tertinggi pasukan Tentera Perikatan bagi Selatan-Barat Pasifik pada waktu itu telah meminta pasukan tentera Australia untuk membuat terjunan bebas di beberapa kawasan di Borneo.  Menurut rekod ada lebih kurang 35,000 tentera Australia yang terlibat bagi menjayakan operasi ketenteraan itu di Borneo samada dari segi taktikal sehinggalah ianya berjaya dilakukan.  Rekod juga menunjukkan lebih daripada 590 nyawa anggota tentera Australia yang terkorban dan hampir 2,100 orang pula mendapat kecederaan parah di dalam operasi Oboe ini tatkala ianya berlangsung.

Bagi menjayakan satu misi ketenteraan penting ini, kesemua anggota tentera Australia yang terlibat telah diarahkan untuk berhimpun di sebuah pulau yang terletak di Maluku iaitu yang dinamakan Pulau Morotai.  Disini mereka mengatur strategi dengan membawa kesemua kekuatan tentera seperti tentera dari unit 1st Tactical Air Force, Divisen 7th dan 9th tentera Australia yang pernah berperang di Timur Tengah dan New Guinea.  Malah tentera laut Australia yang pakar di dalam perang laut juga turut menyertai mereka di Pulau Morotai beberapa bulan sebelum operasi diadakan.  Dikatakan juga di Pulau Morotai inilah kesemua tentera Australia telah didedahkan dengan keadaaan geografi Borneo yang langsung tidak sama dengan tanahair mereka.

Setelah kesiapsiagaan pada tahap maksima akhirnya Operation Oboe 1 dilaksanakan iaitu pada tanggal 1 Mei 1945.  Operation Oboe 1 ini menyaksikan tentera Australia telah mempersiapkan diri dengan serangan sengit samada berbentuk laut dan udara ke atas pendudukan Jepun di Tarakan.  Perancangan yang cukup rapi menyebabkan Jepun langsung tidak mampu menyedari bahawa Pulau Sadau yang lokasinya tidak jauh dari Tarakan telah dicerobohi oleh tentera Australia.  Menjelang dinihari, Tarakan yang juga kaya dengan pelantar minyak dan penapisan telah diserang bertubi-tubi.

Di dalam Operation Oboe 1 ini, 26th Briged tentera iaitu yang pakar di dalam kerja-kerja kejuruteraan telah dikerahkan ke Tarakan bagi menyelamatkan sumber “emas hitam”  dari terus dimusnahkan dan membangunkannya semula sebagai salah satu sumber ekonomi pada waktu itu.  Operasi ini berlangsung lebih kurang seminggu sehinggalah Jepun benar-benar mengundurkan diri langsung menjadikan Tarakan adalah bumi pertama di Borneo yang berjaya ditawan semula oleh Tentera Perikatan pada Perang Dunia Kedua berlangsung.

Operation Oboe 6 pula adalah siri operasi tentera Australia yang dilakukan pada 10 Jun 1945.  Ianya dilaksanakan di Pulau Labuan dan sekitar Teluk Brunei.  Di kawasan ini menyaksikan tentera laut, udara dan darat Australia mengerahkan segala kekuatan mereka bagi memerangi tentera Jepun.  Di kawasan ini perang berlangsung selama hampir 3 hari sahaja sebelum Jepun mula mengundurkan diri.  Dari lokasi ini, tentera Australia telah bergerak secara darat dan air membebaskan wilayah Brunei, Borneo Utara dan utara Sarawak satu persatu dari tentera Jepun.

Akibat tentangan sengit dari Jepun yang sudah bersedia dengan kekuatan udara, tentera dan darat mereka akibat daripada kejayaan Operation Oboe 1 di Tarakan menyaksikan banyak juga kemusnahan di pihak tentera Australia.  Di dalam operasi ini menurut rekod ada lebih kurang 115 nyawa tentera Australia yang terkorban serta beratus-ratus lagi mengalami kecederaan yang parah.

Operation Oboe 2 pula diadakan pada 1 Julai 1945 iaitu Balikpapan menjadi lokasinya.  Dua kejayaan operasi sebelumnya menjadi pembakar semangat kepada tentera Australia untuk berperang sehingga ke titisan yang terakhir.  Di Balikpapan pihak tentera laut telah memulakan serangan yang pertama langsung dari kapal perang mereka iaitu dari unit tentera 7th Divisen.  Dek kerana pada waktu itu yang menjadi sasaran adalah telaga-telaga minyak di Balikpapan menyaksikan pasukan tentera payung terjun mereka telah terjun bebas disebalik asap hitam yang berkepul-kepul di ruang angkasa Balikpapan pada waktu itu.

Pada tanggal 15 Ogos 1945, biarpun sudah berjaya merealisasikan tiga operasi ketenteraan di Borneo yang mana didahului dengan Tarakan, Pulau Labuan dan Brunei Muara serta yang terakhir adalah Balikpapan akhirnya misi ketenteraan ini dihentikan setelah Jepun menyerah kalah secara rasmi.  Hanya selepas itulah, tentera Australia telah mula memasuki segenap pelusuk Borneo dari Borneo Utara, Sarawak dan Brunei dan akhirnya mengwujudkan pemerintahan tentera Perikatan di 3 wilayah di Pulau Borneo suatu waktu dahulu.

Jika kita menyelidiki sejarah Pulau Borneo itu sendiri dapatlah kita ringkaskan bahawasanya tentera Australia telah banyak berbakti untuk kita semua di Borneo bukan sahaja ketika Operasi Claret iaitu ketika menghadapi Konfrontasi Indonesia/Malaysia malah lebih awal daripada itu iaitu sejak Perang Dunia Kedua berlangsung lagi.  Dek kerana itulah di pihak veteran tentera Australia, Borneo itu sentiasa dekat dihati mereka kerana ramai pejuang-pejuang mereka gugur di medan perang iaitu di Borneo jauh dari tanahair mereka.

-HB-

#KamekSayangSarawakBah!

Rujukan:


Misteri Lambakan Tulang Di Gua Utara Madinah

Di sebuah gua di Umm Jirsan, 80 batu di utara Madinah, pakar-pakar arkeologi merasa takjub dengan apa yang dilihat mereka. Dalam gua yang dikenali sebagai Gua Serigala itu, mereka menemui ratusan ribu tu.la.ng termasuk tu.la.ng manusia!

Sejak gua itu diteroka 10 tahun lepas, penemuan lambakan tu.la.ng-tu.la.ng ini menimbulkan tanda tanya dalam kalangan pengkaji. Tetapi Matthew Stewart dari Institut Ekologi Kimia Max Planck menerusi kajiannya mendapati ia dilakukan oleh dubuk dan telah dikumpul selama 7,000 tahun!

Gua Serigala terbentuk akibat aktiviti tiub lava lama dan dikatakan berusia lebih lima juta tahun. Tiub ini berukuran 1.5 km panjang sekaligus membuatkan bulu roma para pengkaji meremang apabila melihat lambakan tu.la.ng dalam gua berkenaan.

Kesimpulan ini dibuat selepas mengkaji permukaan tu.la.ng-tu.la.ng, kekerapan ia ditemui dan lokasi sekitar. Tambah Stewart, haiwan itu memang dikenali sebagai pengumpul tu.la.ng yang tegar di mana ia akan membawa tu.la.ng-tu.la.ng kembali ke gua yang dihuninya. Tu.la.ng-tu.la.ng ini sama ada diberi kepada anak-anak dubuk, dimakan atau disimpan.

Saintis menemui 2,000 tu.la.ng dengan separuh daripadanya sudah dikenalpasti. Selain tu.la.ng manusia, terdapat juga spesies haiwan seperti keldai, unta, kambing dan kuda. Pasukan pengkaji turut menemui tu.la.ng dubuk dalam lambakan tu.la.ng yang ditemui sekaligus menunjukkan haiwan ini boleh menjadi ka.ni.bal apabila situasi terdesak.

Kebiasaannya, dubuk akan makan keseluruhan ba.ng.kai haiwan termasuk tu.la.ng dan hanya meninggalkan gigi dan tu.la.ng rahang. Penemuan ini dilihat dapat memberi pelbagai maklumat tentang kegiatan awal manusia di kawasan berkenaan termasuk jenis haiwan yang digunakan ketika itu. Ia sudah pasti akan menyingkap pelbagai rahsia tentang sejarah manusia di wilayah berkenaan.

RUJUKAN:

Seddon, Sean. (2021). Scientists uncover mystery of desert cave full of ‘beautifully preserved’ bones. Daily Mirror.


Tragedi Pesawat MH653 Di Tanjung Kupang

4 Disember 1977 : Sebuah pesawat MAS, MH653 terhempas di Tanjung Kupang, Johor.

Asalnya pesawat MH653 itu sedang dalam perjalanan dari Pulau Pinang ke Subang.

Ketika berada di ruang udara Batu Arang, tidak jauh dari Lapangan Terbang Subang, pesawat MH653 didakwa telah dirampas oleh sekumpulan pengganas yang tidak dikenali.

Menara komunikasi mendedahkan bahawa pesawat akan terbang ke Singapura.

Dikhabarkan juga beberapa das tembakan turut kedengaran, dan juruterbang serta pembantunya terkorban. Ini mengakibatkan pesawat terbang tanpa jurupandu.

Dan sesampainya di ruang udara Tanjung Kupang, Johor, hanya beberapa kilometer lagi hendak memasuki ruang udara Singapura, MH653 terhempas.

Sebab musabab terhempasnya pesawat tersebut masih misteri.

Pelbagai spekulasi timbul. Hanya akhbar, siaran berita di radio dan televisyen yang menjadi rujukan maklumat oleh rakyat pada waktu itu.

Ada dua kemungkinan, samada ia meletup angkara pengganas, atau pun ditembak jatuh oleh pihak berkuasa samada Malaysia sendiri ataupun dari pihak Singapura.

Kes yang hingga kini diklasifikasikan sebagai ‘unsolved’.

100 orang terkorban yang terdiri daripada kru dan penumpang. Antara mereka yang menjadi mangsa termasuk lah orang-orang kenamaan dan para diplomat asing.

Tentera Merah Jepun atau Japanese Red Army yang pernah menawan Bangunan AIA pada tahun 1975, disyaki sebagai kumpulan yang bertanggungjawab ke atas insiden terhempasnya MH653. Dekad 70an, sememangnya Tentera Merah Jepun begitu giat menawan bangunan-bangunan penting dan pesawat-pesawat di negara-negara tertentu untuk kemandirian ideologi mereka.

Meski Tentera Merah Jepun menjadi suspek nahas, namun tiada bukti susulan yang mereka terlibat. Malah di pihak Tentera Merah Jepun sendiri, tiada sebarang pengakuan atau kenyataan dibuat berkait dengan nahas itu.

Satu tugu peringatan telah dibina di Jalan Kebun Teh, Johor Bahru. Memorial Tanjung Kupang ini turut memahat nama-nama mangsa yang terkorban dalam nahas itu.

Nahas ini meningkatkan tahap piawai keselamatan oleh MAS. Kesiapsiagaan pesawat sentiasa dititikberatkan sejak itu, sebelum negara kita dikejutkan dengan dua rentetan nahas yang cukup memilukan, kehilangan MH370 dan terhempasnya MH17.


Wau Dan Wayang Kulit: Rahsia Disebalik Budaya Melayu

Namun ada satu fakta yang amat menarik telah saya jumpa semasa membuat penyelidikan tentang hubungan Khmer dan Melayu. Apa yang saya jumpa para pembaca sekalian adalah sesuatu yang patut diambil peduli oleh kementerian kebudayaan Malaysia serta pengamal-pengamal kebudayaan. Di sebuah kampong yang agak terpencil di Kemboja yang terletak dalam daerah yang agak terkenal iaitu Battambang terdapat satu unsur kebudayaan purba yang menjadi saksi pertemuan dua buah tamadun silam yang hebat serta perkongsian kebudayaan yang berterusan lebih dari seribu tahun tahun. Apakah unsur kebudayaan tersebut? Apa yang saya maksudkan adalah wayang kulit.

Berbalik mengenai wayang kulit tadi, menurut budayawan Khmer sebenarnya wayang kulit Khmer yang dicedok oleh Thai kemudiannya ini bukan berasal dari Khmer sendiri. Beliau dengan yakin mengatakan bahawa wayang kulit Kemboja adalah berasal dari Malaysia atau Semenanjung kerana menurut beliau pada zaman dahulu sempadan Malaysia adalah bertembung dengan sempadan kerajaan Khmer purba. Apa sebenarnya yang dimaksudkan dengan sempadan Malaysia ini! Jika kita lihat peta sekarang Negara kita lansung tidak bersempadan dengan Kemboja terutama di darat. Jadi sempada Negara apa yang dimaksudkan oleh budayawan tersebut? Sempadan yang dimaksudkan ialah sempadan kekuasaan kerajaan-kerajaan Melayu purba dan Segenting Kra seperti Funan, Srivijaya, Tambralingga dan mungkin juga Malayang yang sempadan kekuasaannya sehingga sampai ke utara Kemboja di Battambang!

Jika kita perhatikan watak-watak wayang kulit Kelantan , watak yang paling terkenal sudah pasti Pak Dogo. Dalam wayang kulit Khmer juga ada watak ini yang dipanggil Ayong. Cara berpakaian wayang kulit Khmer dan wayang kulit Kelantan juga adalah sama. Para raja dan putera puteri berpakaian ala-ala Raja Bersiong. Jadi jika kita fikir-fikirkan balik fesyen pakaian ini milik siapa sebenarnya? Adakah ia milik Thai Perut Hijau, atau milik Khmer atau sebenarnya memang kita punya? Jawabnya sudah tentulah ia milik kita punya! Sebab orang Khmer cedok wayang kulit kita termasuklah cara berpakaian dan alat muziknya, kemudian orang Thai menyerang Angkor dan mencedok pula wayang Khmer tersebut untuk dijadikan wayang mereka.

Apa yang menghairankan saya adalah sikap segolongan dari orang-orang kita sendiri terutama yang berkait dalam bidang ini yang bodoh dan tuli tentang fakta ini. Mereka dengan bangganya mengatakan bahawa BUDAYA MELAYU UTARA DAN PANTAI TIMUR ITU BANYAK DIAMBIL DARI JIRANNYA THAILAND. I SAY THIS IS BULL SHIT! Bukan budaya mereka yang kita cedok wahai cerdik pandai sekalian, sebaliknya telah terbukti bahawa mereka yang mula-mula mencedok budaya kita. Jadi wayang kulit, Wau bule, Batik, Menorah, Mok yong dan banyak lagi unsur-unsur kebudayaan Melayu Kelantan dan Segenting kra sebenarnya hak milik mutlak kita dan hasil kepandaian lokal masyarakat kita dan bukan cedokan serta pengaruh dari Thai perut hitam.

Tapi memang tidak saya nafikan ada sesetengah budaya dari negeri-negeri utara semenanjung ini memang menerima sedikit tempias dari unsur budaya Thai namun ianya adalah satu unsur kebudayaan yang baru , sebab bukankah kita tahu bahawa bangsa Thai hanya berhijrah ke Asia Tenggara pada abad ke 11 dan 12 masihi. Jadi sama-sama kita fikirkan, jangan asyik kata budaya kita ini budaya Sponge Bob, main serap dan sedot semua budaya luar hinggakan semua budaya kita harus dihubung kait dengan budaya bangsa lain seolah-olah tiadanya unsur kepandaian local atau local genius dalam bangsa Melayu. Wallah hu a’lam.


Muslim Cham – Komuniti Islam Yang Tersisih Di Vietnam

Ketika melakukan pengembaraan di rantau Delta Mekong, Vietnam, saya berasa agak terkejut kerana mendapati komuniti Muslim di sana hidup di sebuah kampung yang terpencil, berhampiran sempadan Kemboja di Tebing Sungai Mekong. Menaiki sebuah perahu kecil untuk tiba ke sana, kumpulan saya secara seorang demi seorang menuruni jambatan kayu sempit yang separa-rosak untuk sampai ke kampung berkenaan. Kemudian, kumpulan kami disambut oleh kanak-kanak tidak berkasut yang mahu menjual snek kepada kami. Mereka malah mengikuti kami sehingga kami masuk ke dalam kampung.Di sana, kami melihat sekumpulan lelaki yang berpakaian ‘Batik Lungi’, sepasang baju panjang yang berikat pinggang dan mengenakan penutup kepala berwarna putih. Mereka yang duduk berhampiran kami ini sedang berbualkan tentang sesuatu perkara dengan seorang lelaki tua yang berjubah dan berserban putih.

Rumah-rumah di kampung ini dibina pada ketinggian 2 hingga 3 meter untuk menghindari dimasuki air banjir dari Sungai Mekong. Di bahagian bawah rumah berhampiran gerbang kampung pula dipamerkan kain-kain tenun, sambil wanita-wanita berhijab tempatan pula menunjukkan teknik-teknik menenun kain Cham yang mempunyai corak-corak tradisional yang unik.Dari kurun ke-2 hingga kurun ke-17 Masehi, wilayah selatan Vietnam merupakan sebahagian daripada Kerajaan Cham (Champa) yang berketurunan Melayu-Polinesia. Kekayaan Kerajaan ini umumnya mengalir dari perdagangan maritim dank ayu cendana. Perdagangan sebegini mungkin merupakan faktor penting yang membawa kepada kemasukan Islam di wilayah tersebut pada kurun ke-11 Masehi.Raja Cham secara rasmi memeluk agama Islam pada kurun ke-17 dan menyebarkan ajaran Islam kepada seluruh rakyatnya di selatan. Kemudian, dinasti Viet menakluk kerajaan tersebut pada kurun yang sama. Serangan dan kekalahan ini mungkin menjadi sebab mengapa ajaran Islam tidak sampai ke kaum Cham yang mendiami kawasan-kawasan yang lebih jauh ke dalam, di mana pada hari ini penduduk di sana kebanyakannya menganut agama Hindu dan Buddha. Setelah berlakunya serangan Viet di selatan ini, kaum Muslim-Cham melarikan diri ke Kemboja dan berlabuh di sebuah tempat yang dikenali sebagai ‘Kampung Cham’, atau Terengganu di Malaysia. Sebahagian daripada mereka pula ada yang kekal menetap di petempatan berhampiran Sungai Mekong di Vietnam.Dari gerbang masuk yang terletak berhampiran tebing sungai, pemandu pelancong membawa kami menaiki jeti yang disambung dengan papan-papan kayu yang menghubungkan banyak rumah. Setiap kali papan kayu ini dipijak, ia akan menghasilkan bunyi. Setiap kali melintasi sebuah pintu rumah pula, kami pasti akan melihat kaum wanita atau kanak-kanak mengintai keluar untuk menjenguk kami, orang-orang asing yang mengunjungi kampung mereka.

Kampung-kampung di kawasan ini terdiri dari kira-kira 300 hingga 400 orang penduduk. Kebanyakan lelaki di kampung ini bekerja sebagai nelayan. Ada juga yang bekerja di tempat-tempat penternakan ikan di Sungai Mekong. Kaum wanita mereka pula kebanyakannya bekerja sesama komuniti mereka sendiri dalam menghasilkan kain-kain tradisional Cham. Ada pula yang menjadi penjual di pasar-pasar tempatan.Seperti kebanyakan kaum minoriti di Vietnam, komuniti Muslim-Cham mengalami tekanan ekonomi dan sosial. Sekiranya mereka menyertai kerja-kerja yang terdapat dalam komuniti umum, lazimnya mereka ditawarkan pekerjaan yang bergaji rendah. Kaum wanita pula umumnya terpaksa membuka hijab jika mahu mengelak dari didiskriminasi atau disisih oleh kaum majoriti. Keadaan sebegini benar-benar merupakan satu cabaran buat mereka dalam mengekalkan kepercayaan yang dianuti.

Kemudian, kumpulan kami memasuki jalan utama yang telah bertar. Betul-betul di sebarang jalan, berdiri sebuah masjid yang kelihatannya baru sahaja diperbaharui. Di sebelahnya pula terdapat sebuah madrasah, di mana kedua-dua bangunan ini berdiri dengan megah memantulkan cahaya mentari di waktu pagi.Komuniti Muslim-Cham banyak bergantung kepada bantuan luar dalam usaha menyelenggara dan membaik pulih masjid mereka. Kebanyakan sumbangan diperoleh dari Malaysia dan Indonesia. Di sana juga ramai daripada mereka yang mendapatkan pelajaran dan ijazah. Menyalin dan mengedarkan al-Qur’an dan buku-buku agama secara tidak rasmi diharamkan di Vietnam, justeru dari semasa ke semasa, keadaan ini mengakibatkan berlakunya percampuran antara ritual Buddha dan ajaran Islam.Populasi Muslim di Vietnam dianggarkan seramai 65 000 orang, di mana majoritinya adalah komuniti Muslim-Cham. Kumpulan kedua terbesar adalah etnik Vietnam yang memeluk Islam. Walaupun Islam berkembang secara bertahap tetapi pasti di negara itu, Muslim-Cham tetap merasakan adanya kerenggangan hubungan dengan etnik Vietnam – suatu permusuhan di antara bekas kaum pemerintah (Cham) dan kaum penakluk (Viet) yang masih tersisa dalam darah daging mereka.

ARTIKEL INI IALAH TERJEMAHAN DARIPADA ARTIKEL:Simone Doenvang. (Oktober 2018). Only Few Know of the Cham Muslims – Vietnam’s Isolated Islamic Community. Mvslim. https://mvslim.com/isolated-muslim-communities-know-cham-muslims-vietnam-simone-donvang/


Kenapa Hujan Dan Suhu Sejuk Melanda Malaysia?

Hujan renyai-renyai kadangkala lebat tanpa henti serta suhu sejuk sedang melanda beberapa kawasan di Malaysia sejak beberapa hari yang lalu.

Pelbagai spekulasi mula berlegar-legar di alam maya berikut keadaan tersebut.

Apakah sebenarnya yang berlaku?

1) Hujan renyai-renyai kadangkala lebat tanpa henti yang melanda negara terutama selatan semenanjung sejak beberapa hari lalu disebabkan faktor luruan monsun.

– Umum mengetahui, negara kita sedang mengalamai musim angin monsun timur laut ketika ini yang kebiasaannya bermula sekitar bulan November setiap tahun sehingga ke bulan Mac tahun berikutnya.

Angin monsun timur laut berlaku ketika kawasan hemisfera utara sedang mengalami musim sejuk manakala kawasan di hemisfera selatan pula sedang mengalami musim panas.

Keadaan di hemisfera utara yang sejuk menyebabkan wujudnya sel-sel tekanan udara tinggi di sekitar pedalaman Asia khususnya di kawasan Siberia dan Mongolia.

Pada masa yang sama, keadaan di hemisfera selatan yang panas menyebabkan wujudkan sel- sel tekanan udara rendah yang  terjadi di sekitar  Austaralia dan lautan sekitarnya.

Perbezaan tekanan udara antara dua kawasan tersebut akan mewujudkan cerun tekanan dari arah pedalaman Asia menuju ke benua Australia dan laut sekitarnya.

Akibatnya, akan wujud satu pola aliran udara dari pedalaman Asia menuju ke benua Australia.

Apabila udara ini bergerak keluar daripada sel tekanan tinggi di pedalaman Asia, ia akan dibiaskan ke kanan oleh daya koriolis yang berlaku disebabkan putaran bumi pada paksinya dan seterusnya menghasilkan sistem angin monsun timur laut.

Angin monsun ini kemudiannya akan terbias ke kiri setelah melintasi khatulistiwa akibat daya koriolis dan memasuki hemisfera selatan sebagai angin monsun barat laut.

Sepanjang musim monsun timur laut berlangsung, terdapat beberapa kali episod ledakkan udara sejuk yang kuat atau dipanggil luruan monsun keluar dari pendalaman asia dan bergerak ke arah Malaysia khususnya di kawasan pantai timur semenanjung yang boleh menyebabkan hujan lebat berserta angin kencang.

2) Wujudnya suatu kawasan bertekanan rendah yang dikenali sebagai pusaran borneo (telah diberi kod ” 90W “)  berhampiran Borneo ~ Singapura baru-baru ini.

– Gandingan luruan monsun dengan kepelbagaian keadaan cuaca setempat, contohnya wujudnya kawasan bertekanan rendah  yang terbentuk di sekitar Borneo.

Carta cuaca daripada pihak Jabatan Meteorologi Thailand menunjukkan wujudnya suatu kawasan bertekanan rendah yang diberi kod “90W” oleh Pusat Amaran Taufan Bersama pada 12 Januari 2018.

Ramalan arah gerakkan “90W” dengan menggunakan model ramalan berkomputer.

3) Kesan ayunan Madden-Julian turut mempengaruhi taburan hujan.

– Ayunan-ayunan atmosfera turut berperanan dalam menentukan corak taburan hujan.

Contohnya: Ayunan Madden-Julian ( MJO )

Secara ringkasnya MJO adalah sebahagian keragaman iklim dalam musim di kawasan tropika yang berayun dengan kekerapan sekali dalam tempoh 30 hari dan 60 hari.

Kedudukan terkini ayunan Madden-Julian pada 14 Januari 2018

Atas faktor-faktor di atas serta beberapa faktor sampingan yang lain, selain menyebabkan hujan berterusan, keadaan tersebut secara langsung menyebabkan suhu lebih sejuk berbanding hari biasa di beberapa kawasan.

Wallahu A’lam.

Rujukkan :


Pemergian Kofi Annan

Bekas Setiausaha Agung Pertubuhan Bangsa-Bangsa Bersatu (United Nations Secretary General – UNSG), Kofi Annan baru saja menghembuskan nafas terakhir pada umur 80 tahun.

Beliau merupakan UNSG yang ke-7 dari tahun 1997-2006 dan UNSG berkulit hitam pertama. Beliau berasal dari Ghana. Orang suka joke pasal nama beliau yang bunyinya dekat dengan “coffee”, tapi sebenarnya Kofi Annan lahir pada hari Jumaat, “kofi” bermaksud Jumaat dalam bahasa orang Ghana. Sama seperti nama “kwame” dalam nama Jomo Kwame Sundaram yang bermaksud Sabtu dalam bahasa orang Ghana. Hah siapa tahu kenapa ada unsur Ghana dalam nama Prof Jomo?

Beliau juga UNSG terakhir yang nampak “berfungsi” sikit. Di zaman Annan menjawat sebagai UNSG, banyak inisiatif bercita-cita besar seperti Millennium Development Goals dan pembaharuan Majlis Keselamatan PBB (UN Security Council) diperkenalkan untuk memperkasakan PBB sebagai institusi yang mampu menjaga keamanan dunia dan mengawal tindak tanduk negara. UNSG selepas Annan iaitu Ban Ki-moon (2007-2016) dan Antonio Guterres (2017-kini) lagilah tak nampak apa peranan.

Annan pernah menentang Perang Iraq 2003, tapi sayangnya PBB terlalu lemah untuk mengawal US. Beberapa bulan selepas Annan mengecam US, terus “didedahkan” bahawa anak beliau terlibat dalam skandal korupsi “UN Oil-for-Food Programme”. Nampaknya kuasa-kuasa besar ada je cara untuk blackmail orang seperti Annan untuk memastikan agenda mereka berjaya.

Again, politik antarabangsa ialah medan realpolitik. Idea PBB pula satu idea yang bersifat idealpolitik atau idealis. Tak kira betapa tingginya cita-cita Kofi Annan, beliau dan pewaris jawatan UNSG tidak akan mampu untuk mengubah dunia melalui diplomasi dan undang-undang antarabangsa semata-mata. Politik dunia adalah pasal power, dan UNSG adalah “powerless”.

Dalam gambar: Annan mengangkat sumpah sebagai UNSG di hadapan Tan Sri Razali Ismail, bekas duta Malaysia ke PBB yang merupakan Pengerusi Perhimpunan Agung PBB (UN General Assembly) dari 1996-1997. Segak Baju Melayu Tan Sri. Yang lagi menarik, Ghana dan Tanah Melayu merdeka pada tahun yang sama iaitu 1957.


Isu Matrikulasi: Sila Hormati Perlembagaan

Baru-baru ini, Menteri Pendidikan YB Dr. Maszlee Malik dikecam hebat terutamanya daripada parti-parti politik yang dipimpin majoriti bukan Melayu/Bumiputra kerana berpendirian teguh dengan kuota matrikulasi 90% untuk Bumiputra dan 10% untuk Bukan Bumiputra. Dr. Maszlee menggunakan alasan bahawa peluang pekerjaan di Malaysia di sektor swasta tidak adil dengan mensyaratkan penggunaan bahasa Mandarin sebagai keperluan pekerjaan.

Kuota matrikulasi 90% untuk Bumiputra adalah sebahagian daripada hak istimewa orang-orang Melayu/Bumiputra yang termaktub di dalam Perlembagaan Persekutuan. Berpandukan fakta ini, Dr. Maszlee tidak seharusnya menyalahkan isu keperluan bahasa Mandarin, tetapi sebaliknya mengingatkan pemimpin-pemimpin parti politik tersebut bahawa hak istimewa orang-orang Melayu/Bumiputra dilindungi Perlembagaan dan sesiapa sahaja yang menyoalnya boleh dianggap menyoalkan keluhuran perlembagaan.

Malaysia adalah negara yang lahir dari negeri-negeri Tanah Melayu yang merdeka pada tahun 1957 dan kemudiannya menjadi Malaysia setelah penyatuan bersama Sabah dan Sarawak pada tahun 1963 (Singapura menyertai Persekutuan tetapi dikeluarkan pada tahun 1965). Perkara 153 Perlembagaan Persekutuan memberi jaminan bahawa hak-hak istimewa bagi orang-orang Melayu di Malaysia, yang merupakan kaum bumiputera di negara ini, akan dilindungi sewajarnya.

ERA PENJAJAHAN

Penjajahan Barat bermula di Kepulauan Melayu khususnya Tanah Melayu (Malaysia pada hari ini) apabila Melaka jatuh ke tangan Portugis pada tahun 1511. Bagaimanapun, kebanyakan kawasan-kawasan di Kepulauan Melayu pada ketika itu masih lagi merdeka dan bangsa rumpun Melayu masih lagi bergerak secara bebas meneroka kawasan-kawasan di dalam wilayah Nusantara tanpa sebarang halangan sehinggalah datangnya pihak British.

Sewaktu zaman penjajahan, British menggalakkan perpindahan besar-besaran kaum Cina ke Tanah Melayu dari provinsi selatan negara China, rantau yang sememangnya terletak di luar Kepulauan Melayu, untuk bekerja sebagai kuli dan buruh kasar di lombong-lombong bijih timah yang kebanyakannya terletak di Selangor, Perak dan Negeri Sembilan. Pendatang-pendatang ini masuk ke Tanah Melayu dengan satu tujuan – peluang pekerjaan – tanpa niat untuk menetap selama-lamanya di Tanah Melayu.

Orang-orang India juga dibawa masuk ke Tanah Melayu dari jajahan takluk British di India dan Ceylon sebagai buruh dan kuli. Kebanyakan imigran ini adalah lelaki dewasa bujang yang memang tidak berniat untuk menetap di Tanah Melayu kerana mereka mempunyai keluarga yang menunggu di India dan Sri Lanka.

Imigrasi secara besar-besaran ini, tidak seperti penghijrahan orang-orang Melayu anak dagang, tidak dilakukan secara sukarela kerana mereka dibawa masuk oleh pemerintah British untuk mengusahakan lombong-lombong bijih timah dan perkebunan getah di Tanah Melayu. Imigran-imigran ini sudah tentunya mempunyai bahasa, adat, agama dan budaya yang berbeza dengan orang-orang Melayu di Tanah Melayu pada ketika itu.

Kedudukan orang-orang Cina dan India di zaman tersebut tidak ubah seperti pekerja-pekerja migran yang dibawa masuk dari Indonesia dan Bangladesh di Malaysia pada hari ini kerana mereka tidak dianggap rakyat Duli Yang Maha Mulia Paduka Sultan mahupun rakyat negeri-negeri Tanah Melayu.

KEMERDEKAAN

Setelah Jepun berundur dari Tanah Melayu pada tahun 1945, pihak British memperkenalkan gagasan Malayan Union, yang bakal meranapkan hak-hak istimewa orang Melayu. Gagasan ini dibantah dah digantikan dengan Persekutuan Tanah Melayu, gagasan yang menjamin hak-hak istimewa orang Melayu dengan mengawal pemberian kerakyatan kepada kaum pendatang bukan Melayu pada ketika itu.

Namun, demi mencapai kemerdekaan pada tahun 1957, pemimpin-pemimpin Melayu telah berunding dengan pemimpin-pemimpin dari kaum Cina dan India dengan syarat hak istimewa orang-orang Melayu dipelihara, bahasa Melayu dijamin sebagai bahasa kebangsaan, Islam diiktiraf sebagai agama rasmi dan kedudukan raja-raja Melayu disanjung tinggi, yang mana semua perkara-perkara ini telahpun termaktub dalam Perlembagaan Persekutuan. Berlandaskan kompromi ini, jutaan kaum imigran Cina dan India akhirnya berhasil mendapatkan kerakyatan Persekutuan Tanah Melayu menjelang kemerdekaan negara pada tahun 1957.

Nasib imigran-imigran pada tahun 1957 ini tidak sama seperti masyarakat imigran Cina tidak berkerakyatan yang terdapat di Brunei, masyarakat Rohingya di Myanmar serta masyarakat Haiti yang lahir di Republik Dominica pada hari ini. Walaupun telah berdekad lamanya tinggal dan ada yang lahir di negara-negara berkenaan, mereka masih dianggap bukan warganegara. Malah, masyarakat bukan bumiputra bebas menggunakan bahasa masing-masing di Malaysia tanpa perlu diasimilasikan secara paksa seperti yang terjadi di Thailand dan Indonesia.

Formulanya mudah sahaja. Hak-hak orang Melayu terjaga, kaum-kaum bukan Melayu boleh mendapatkan kerakyatan.

HORMATILAH PERLEMBAGAAN

Salah satu daripada Rukun Negara adalah ‘Keluhuran Perlembagaan’. Sejak setahun yang lalu, hak-hak istimewa orang Melayu, kedudukan raja-raja Melayu, bahasa Melayu dan Islam sebagai agama Persekutuan (semuanya termaktub dalam Perlembagaan Persekutuan) satu persatu diganggu gugat dengan isu-isu seperti rancangan pengakuan Konvensyen ICERD dan Statut Rom serta penggunaan bahasa Mandarin terutamanya di Kementerian Kewangan.

Terbaru hak istimewa orang-orang Melayu dari segi pendidikan iaitu kuota matrikulasi pula dipersoalkan. Seharusnya, pemimpin-pemimpin yang mempersoalkan hak-hak ini perlu ingat sekiranya mereka mempersoalkannya, mereka sebenarnya mempersoalkan keluhuran Perlembagaan Persekutuan.

Sejak dari zaman kerajaan terdahulu, banyak seruan yang dibuat agar kita menghormati undang-undang dan perlembagaan. Kenapa sekarang golongan-golongan yang membuat seruan ini pula yang dilihat ingin mempersoalkan Perlembagaan? Adakah seruan ini hanya terpakai sekiranya ianya memberikan kelebihan buat golongan-golongan ini?

Seharusnya Dr. Maszlee tidak menggunakan isu bahasa Mandarin sebagai balasan kepada isu kuota matrikulasi. Orang-orang Melayu/Bumiputra seharusnya cuba menguasai bahasa Mandarin yang dianggap penting di dunia kini.

Sebaliknya, beliau seharusnya mengingatkan pihak yang mempersoalkan isu kuota ini bahawasanya mereka mempersoalkan hak-hak Bumiputra yang telah termaktub dalam Perlembagaan dan hak-hak inilah yang digunakan sebagai timbal balik agar masyarakat Bukan Bumiputra dapat menjadi rakyat Malaysia sehingga hari ini.

Sekiranya kita semua rakyat Malaysia yang baik dan patuh kepada negara, kenapa perlu kita mempersoalkan Rukun Negara yang ketiga dan keempat, ‘Keluhuran Perlembagaan’ dan ‘Kedaulatan Undang-undang’?

Mohd Hazmi Mohd Rusli (Ph. D) ialah profesor madya di Universiti Sains Islam Malaysia dan profesor pelawat di Sekolah Undang-undang, Far Eastern Federal University, Vladivostok, Rusia.


Einstein, Nuklear & Perang Dunia Ke-II

Pada Ogos 1945, bom atom dijatuhkan di bandar Hiroshima, Jepun. Letupannya sangat dahsyat yang dikatakan mengorbankan 70, 000 orang sekaligus selepas bom itu meletup. Tetapi akibat radiasi, ia telah membunuh hampir 200 000 manusia dalam tempoh 5 tahun.

Penciptaan bom atom ini bermula daripada sebuah projek yang diberikan nama Projek Manhattan. Pada awal abad ke-20, ahli fizik perlahan-lahan telah menemui struktur atom. Penemuan elektron, proton dan pergerakan mereka. Pada tahun 1932, James Chadwick telah menemui neutron yang menjadi tanda mengapa sesetengah elemen yang sama mempunyai berat yang berbeza.

Pada masa ini, ahli-ahli fizik menggunakan pemecut zarah (particle accelerator) untuk menembak nuklei dalam atom supaya atom dapat dibelah dan menghasilkan tenaga. Pada awalnya, saintis seperti Rutherford, Einsten dan Bohr merasakan ia hampir mustahil untuk melakukan perkara tersebut.

Namun, pada tahun 1934, Enrico Fermi menggunakan neutron untuk melakukan tembakan ke atas atom, lalu proses pembelahan nuklear (nuclear fission) berlaku dan terhasillah tenaga. Proses pembelahan ini pertama kali ditemui oleh Fermi. Di Jerman, yang pada masa itu diperintah oleh Nazi pada tahun 1938, saintis Otto Hahn dan Fritz Strassman telah menggunakan eksperimen Fermi ini untuk membelah atom uranium menjadi beberapa bahagian.

Hidrogen adalah elemen paling ringan di dunia dan uranium adalah elemen paling berat di dunia. Kajian ke atas uranium masa itu mendapat perhatian dalam kalangan ahli fizik. Apabila uranium dibelah, menurut persamaan Einstein, E = mc², ia akan menghasilkan tenaga yang sangat besar kerana uranium mempunyai jisim yang berat.

Setelah neutron melanggar atom uranium ketika proses pembelahan, proses pembelahan seterusnya juga akan berlaku kerana baki neutron yang ada akan melanggar baki atom uranium yang yang telah berpisah itu, maka tenaga akan terhasil lagi secara berturut. Ini dipanggil sebagai rantaian reaksi (chain reaction). Menurut ahli fizik pada masa itu, rantaian ini kalau dapat dikawal akan dapat gunakan tenaga nuklear dengan selamat. Sebaliknya, ia mampu memusnahkan.

Berita mengenai pembelahan nuklear ini tersebar dengan luas dari Eropah hinggalah ke Amerika. Pada tahun 1939, ramai ahli fizik cuba melakukan ujian untuk menghasilkan kuasa dengan uranium.

Pada tahun yang sama juga, Nazi telah menceroboh dan menyerang Poland pada bulan September. Ramai yang bimbang sekiranya Jerman pantas dalam menghasilkan senjata nuklear. Ramai ahli fizik lari dari Jerman untuk mengelakkan diri daripada terlibat dalam peperangan.

Albert Einstein dan Leo Szilard menulis surat kepada Presiden U.S pada masa itu, Franklin D. Roosevelt mengenai ancaman Jerman dan kebarangkalian penghasilan senjata nuklear oleh Jerman dengan uranium. Amerika pun memulakan penyelidikan ke atas kuasa nuklear. Tetapi selama dua tahun, tiada sebarang kesimpulan hasil daripada penyelidikan tersebut.

Pada tahun 1941, ketua penyelidikan diketuai oleh Vannevar Bush, seorang jurutera telah melakukan pelbagai usaha untuk memastikan penyelidikan tersebut dapat ditampung dan mendapat kedudukan yang baik di sisi kerajaan. Bush telah menerima pelan penghasilan tenaga nuklear dari England. Lalu, Bush merekrut beberapa orang ahli fizik untuk menghasilkannya. Projek ini dinamakan sebagai Projek Manhattan.

Projek ini diketuai oleh seorang tentera bepangkat kolonel, Leslie R. Groves yang mempunyai latar belakang kejuruteraan. Ahli fizik terkenal, Robert Oppenheimer dilantik menjadi pengarah projek tersebut. Bom atom pertama yang diletupkan adalah di Trinity, New Mexico pada 16 Julai 1945. Selepas itu, ia diletupkan di Hiroshima dan Nagasaki.

Berikut merupakan saintis-saintis penerima anugerah Nobel yang terlibat dalam projek penghasilan senjata nuklear ketika PERANG DUNIA KEDUA,

Neils Bohr – Noble Prize (1922)
James Chadwick – Nobel Prize (1935)
Arthur Compton – Nobel Prize (1927)
Albert Einstein – Nobel Prize (1921)
Enrico Fermi – Nobel Prize (1938)
Richard Feynman – Nobel Prize (1965)
Ernest Lawrence – Nobel Prize (1939)
Robert Mulliken – Nobel Prize (1966)
Carl Anderson – Nobel Prize (1936)
Aage Niels Bohr – Nobel Prize (1975)
Edward Mills Purcell – Nobel Prize (1952)
Edwin McMillan – Nobel Prize (1951)
Emilio Segre – Nobel Prize (1959)
Ernest Rutherford – Nobel Prize (1908)
Ernest Walton – Nobel Prize (1951)
Eugene Wigner – Nobel Prize (1963)
Frédéric Joliot-Curie – Nobel Prize (1935)
Glenn T. Seaborg – Nobel Prize (1951)
Otto Hahn – Nobel Prize (1944)
Hans Bethe – Nobel Prize (1967)
Harold Urey – Nobel Prize (1934)
Isidor Rabi – Nobel Prize (1944)
James Franck – Nobel Prize (1925)
Jerome Karle – Nobel Prize (1985)
John Cockcroft – Nobel Prize (1951)
Julian Schwinger – Nobel Prize (1965)
James Rainwater – Nobel Prize (1975)
Luis Walter Alvarez – Nobel Prize (1968)
Maria Goeppert-Mayer – Nobel Prize (1963)
Marie Curie – Nobel Prize (1903)(1911)
Norman Ramsey – Nobel Prize (1989)
Owen Chamberlain – Nobel Prize (1959)
Roy J. Glauber – Nobel Prize (2005)
Walther Bothe – Nobel Prize (1954)
Werner Heisenberg – Nobel Prize (1932)
William Alfred Fowler – Nobel Prize (1983)


Kush: Firaun Berkulit Hitam Dari Sudan

Mesir Purba memang kaya dengan sejarah. Selain daripada sejarah, tamadun ini turut disebut tiga agama Ibrahim. Kerana di sini berlakunya dua kisah sangat penting. Pertama sekali, kisah Nabi Yusuf (as) yang memulakan episod Bani Israil di Mesir.

Kedua pula, kisah Nabi Musa (as) yang mengeluarkan Bani Israil daripada Mesir. Konteks Nabi Yusuf (as) adalah positif, iaitu semasa Hyksos menguasai Mesir Purba.

Manakala Nabi Musa (as) pula diangkat ketika Qibti kembali di Mesir Purba dengan seorang penguasa yang sangat berjaya tetapi terlalu angkuh.

Kerana latar ini, Mesir Purba memang takkan lekang daripada ingatan. Mesir Purba adalah pertemuan antara sejarah dan sirah bagaikan kucupan kebenaran. Inilah tamadun yang zaman kegemilangannya sungguh tidak terhingga.

Inilah tamadun yang banyak kerajaan menggigil dalam ketakutan semasa zaman kemuncaknya. Banyak Firaun Mesir hidup dalam keadaan serba mewah, bagaikan adikuasa dalam sebuah rantau. Namun ada sebuah kerajaan yang mungkin tersenyum saja apabila sebut pasal Firaun.

Memperkenalkan Bangsa Yang Agung

Sungai Nil banyak disebut dalam Kitab Bibel. Contohnya dalam Kitab Keluaran 15:18, Tuhan menokhtahkan suatu perjanjian dengan Nabi Ibrahim dengan firman bahawa tanah daripada “Sungai Mesir” ke sungai agung, yakni Sungai Eufrat, akan diberi kepada anak baginda.

Tengok secara kasar, Sungai Nil mengalir daripada Tasik Nasser dan melimpah ke Laut Mediterranean. Tetapi sebenarnya, ia melingkar sana sini dengan panjang 6,650 kilometer daripada bumi Sudan lagi.

Kawasan sepanjang Sungai Nil ini dipanggil Nubia, wajar dikatakan antara rahim manusia terawal kerana pengaruhnya daripada zaman 5,500 tahun dahulu. Di sini bangkitnya sebuah tamadun purba bernama budaya Kerma.

Lama budaya ini kekal di Nubia, hinggalah jatuh pada tangan Thutmose I sekitar 1500 S.M. Keturunan Thutmose I akan pegang Nubia selama 400 tahun. Tetapi warisan Thutmose I akhirnya terbµrai – dan bumi Nubia dipegang kerajaan Kush bermula 1070 S.M.

Kush adalah sebuah kerajaan merdeka yang minum daripada telaga Kerma dan telaga Mesir. Bagaikan dua kehebatan yang bersatu, Kush mula menunjukkan kepada dunia bahawa nilai kebangsaannya bukan primitif.

Dan Kush turut mencakar langitnya dengan mercu berpiramid, sama seperti Mesir Purba dulu. Ibu negara kerajaan ini berpusat di Meroe, sebuah kota sangat sesuai untuk bangsa ini… hebat dengan seni bina dan karya seni yang sentiasa mengagung-agungkan raja, ratu dan dewa.

Sebenarnya Kush mempunyai perlindungan geografi yang sangat strategik. Mesir Purba perlu menjaga diri daripada Assyria, Parsi dan Yunani. Kush cuma perlu mengawasi sempadan supaya Mesir Purba tidak cari pasal.

Bumi Meroe pula penuh dengan sumber alam. Jadi warganya dilatih untuk melombong emas misalnya. Limpahan emas ini pula mewarnai kuil dan istana Kush.

Tidak pasti sama ada untuk menca.bar… atau sekadar suka-suka, Kush mempunyai lebih daripada 200 piramid di Meroe. Inilah fakta yang ramai tidak tahu: Sudan sebenarnya ada lagi banyak piramid daripada Mesir.

Sama seperti Mesir Purba, piramid-piramid ini menjadi lambang kebesaran Kush. Dalam zaman yang emas menentukan segalanya, siapa yang berani menghalang Kush?

Tambah pula Mesir Purba pada masa ini sudah mula mengalami kejatuhan. Akhirnya raja paling agung Kush bernama Piye (744-714 S.M) terus menakluk Mesir Purba untuk tempoh yang sangat lama sehinggalah ke 656 SM, apabila raja terakhir Kush yang bernama Tantamani memerintah. Ini menjadikan tempoh tersebut, Firaun Mesir ialah mereka yang berkulit hitam.

Meskipun sedemikian yang Kush tidak lagi memerintah Mesir apabila Dinasti Ke-26 naik, Kush tetap berdiri sehingga tahun 350 SM, melihat jatuh bangun Mesir Purba ini sebelum berpec.ah belah kerana pember.onta.kan dalaman. Dan akhirnya, kerajaan ini dimµs.nahkan Aksum, sebuah kerajaan baru di sekitar wilayah Sudan.

RUJUKAN:

Castellano, N. (n.d.). Rival to Egypt, the Nubian kingdom of Kush exuded power and gold. National Geographic.

Stirn, I., & Kushkush, M. (2020, Ogos 23). Why Sudan’s remarkable ancient civilization has been overlooked by history. The Smithsonian Magazine.


Anak-Anak Sidek – Bun Yang Nakal

‘Old but gold.’ Itulah yang boleh diungkapkan untuk siri animasi Anak-anak Sidek. Sebuah animasi tempatan yang berjaya menyuntik elemen kekeluargaan lebih baik daripada drama-drama televisyen yang sedia ada. Siapa yang tak ingat tentang keluarga Haji Sidek yang gigih melatih anak-anaknya untuk menjadi jaguh badminton? Lagi-lagi dengan telatah Bun yang nakal serta anak emas Ajib. Animasi ini mula ditayangkan di TV1 pada sekitar tahun 1999. Dalam versi komik pun ada. Tapi, kini semua itu hanya tinggal kenangan.

Perjalanan watak Bun pada mulanya sebagai seorang nakal dan degil. Selepas kematian Buyut akibat dipanah petir, Wak Sakawi lah tempat Bun mengadu masalah. Semua ini disebabkan sikap Haji Sidek yang sering melayan Ajib sebagai anak emas. Beberapa kali Bun mengusik Ajib sehingga membuatkan Haji Sidek melepaskan amarahnya dengan menampar Bun. Akibat sikap Haji Sidek tersebut, Bun melarikan diri ke dalam hutan dan berjumpa dengan bidadari. Dengan bantuan dan pujukan Wak Sakawi, barulah Bun pulang ke rumah.

Bun, meskipun dia membenci adiknya Ajib dan dengki terhadapnya namun dia tetap  beralah dengan adiknya. Benarlah pepatah mengatakan ‘air dicincang tak akan putus.’. Jika anda masih ingat, mereka pernah berebut aiskrim ketika ponteng puasa.

Bun : Bagi aku yang besar tu, Ajib. Patutnya aku dapat besar sebab aku paling besar!

Ajib : Eh, memilih pulak. Kau ingat beli aiskrim ni pakai badan? Tapi duit yang kau bagi tadi kecil tau!

Bun : Yelah, yelah. Kecil pun kecillah. Janji aiskrim!

Didikan Haji Sidek yang sentiasa menyebelahi Ajib membuatkan Bun merasa dengki dengan Ajib. Mana tidaknya, setiap permintaan Ajib sentiasa ditunaikan. Sebab itulah, Bun sentiasa berusaha untuk menarik perhatian Haji Sidek meskipun dia tahu apa yang dia buat itu salah. Contohnya, melastik burung di hutan dan juga menangkap burung hantu. Dikurung di dalam reban ayam berkali-kali, Bun masih juga tidak serik dengan sikapnya. Bun tetap juga mengenakan Ajib tanpa henti.

Sudah tentu anda masih ingat Bun cuba mengenakan jerat untuk dipasang mengenakan Ajib tetapi yang menjadi mangsa ialah Wak Sakawi. Kasihan Wak Sakawi, dia juga yang menjadi mangsa keadaan.

Sikap Bun yang degil juga diwarisi oleh Haji Sidek satu ketika dahulu. Lebih teruk lagi, Haji Sidek pernah membaling batu ke arah lembu sehingga berdarah. Sebab itulah Haji Sidek mendidik Bun dengan cara yang tegas. Beliau tahu anaknya itu mewarisi sikapnya ketika beliau muda dahulu.

Masa terus berlalu dan Bun menginjak ke alam remaja. Dia mula berjinak-jinak dalam dunia percintaan bersama Mei Ling. Dia tidak kisah sangat tentang adiknya sehinggalah dia dimasukkan ke dalam sekolah berasrama penuh di Kuala Lumpur. Bun pula yang merindui adiknya itu.

Begitu juga dengan kita. Semakin kita menginjak dewasa, segala yang berlaku akan tinggal kenangan. Adik-beradik kita semakin membesar dan perlahan-lahan satu hari nanti mereka akan ada kehidupan yang tersendiri. Berapa kerapkah anda bertegur sapa dengan adik-beradik anda?

Kemungkinan yang jauh merindui yang dekat. Cuma tak dapat diungkapkan dengan kata-kata sahaja. Maka, jangan jadikan alasan sibuk dengan pekerjaan semata-mata untuk menjauhkan diri dengan ahli keluarga. Tak akan hanya raya saja baru berjumpa? Tidaklah menjadi masalah dengan telefon walaupun seminit sahaja. Malah ia akan membuatkan adik-beradik anda rasa dihargai. Beringatlah kepada yang tersayang. Mereka tidak selamanya berada di dunia ini. Hargai sementara mereka masih ada.


Membedah Fasa Zaman Pra-Sejarah Dalam Sejarah Dunia

Bidang prasejarah memang rumit. Lebih-lebih lagi jika zaman yang ingin dipelajari merentasi pra-Paleolitik. Sebab itulah ramai yang jauh terpesong oleh kerana penipuan yang dibuat pihak-pihak tertentu. Malang sekali mereka memperkudakan agama dalam usaha menyampaikan pendustaan mereka. Kata mereka, zaman hanya dibahagikan mengikut nabi (satu hujah boleh diterima), bahawa Paleolitik dan Neolitik hanyalah penipuan yang direncakan kafir (satu pendustaan yang nyata). Salah satu penyokong kepada pendustaan ini adalah video yang dimuatnaikkan di YouTube oleh nama pengguna ISMAIL2088: https://www.youtube.com/watch?v=rc7nL6FQ2ok&feature=youtu.be

Video ini boleh berikan gambaran kepada penahrifan fakta yang melanda. Hampir kesemua pertikaian terhadap zaman prasejarah ini sebenarnya berteraskan elemen utama video tersebut. Barangkali mungkin berniatkan untuk memperingati umat Islam di zaman penyelewengan. Namun, mereka sendiri adalah sebahagian daripada penyelewengan itu sendiri. Pokoknya, kekeliruan fakta melibatkan:

i. Manusia prasejarah
ii. Garisan masa
iii. Tokoh pelopor Zaman Prasejarah

Antara hujah yang popular mengenai bidang ini adalah bahawasanya Nabi Adam as sendiri sudah pandai oleh kerana diajar. Sebenarnya sains tidak pernah memberitahu bahawa manusia prasejarah sekadar tinggal di gua. Itu hanyalah kesimpulan akibat kekurangan ilmu. Pertama sekali, pertikaian terhadap penggunaan Zaman Prasejarah sebenarnya datang daripada minda yang tidak faham definisi masa.

Secara fizikal, masa tidak wujud. Manusia sekadar ciptakan ukuran untuk menentukan pergerakannya sahaja. Ukuran ini berbeza di setiap dunia. Satu hari di Marikh adalah satu hari empat puluh minit di Bumi. Satu tahun di Marikh bersamaan 57 bulan dan empat hari di Bumi. Perbezaan ketara sebegini juga boleh didapati dalam hubungan antaraplanet yang lain. Mudah kata, masa tidak wujud secara fizikal.

1. ZAMAN PRASEJARAH

Disebabkan itulah garisan masa prasejarah dipecah-pecahkan. Ukuran ini tiada beza dengan kalendar seperti Hijrah, Gregory dan Julian. Ramai tidak tahu kewujudan Kalendar Nanakshani, Minguo dan Juche Korea. Meskipun berbeza, masa tetap berjalan.

Masalah utama kepada hujah yang zaman sepatutnya dibahagikan mengikut nabi sebenarnya jelas. Sehingga hari ini, ulama’ tersohor dengan ilmu paling banyak pun tidak dapat tentukan tahun kematian Nabi Adam as. Tiada siapa tahu berapa lama sebenar-benarnya baginda hidup, berdasarkan kiraan moden kepada manusia kini.

Dan tiada siapa juga tahu tahun sifar iaitu pada ketika Nabi Adam as diturunkan ke Bumi. Makam baginda tidak pernah ditemui, barangkali mungkin telah hilang ketika ditenggelami Banjir Besar Nuh. Sekalipun tahu, tiada siapa berani buat eksperimen demi menjaga sensitivity masyarakat setempat. Tentu ada yang marah jika saintis mengorek semula makam Nabi Adam as untuk kaji jasad baginda.

Maka alternatif yang paling logik adalah pembahagian masa dengan cara lain. Terdapat enam zaman yang membahagikan prasejarah: Paleolitik (Zaman Batu Awal), Mesolitik (Zaman Batu Tengah), Neolitik (Zaman Batu Akhir), Eneolitik (Zaman Kuprum), Gangsa dan Logam. Semua juga perlu tahu bahawa Paleolitik bukannya zaman permulaan manusia. Perkara ini akan dibincangkan, seiringan dengan penglibatan Charles Darwin dalam video Ismail.

Jika dirumuskan, pertikaian terhadap Zaman Batu adalah mengenai kepintaran manusia. Di dalam video, manusia prasejarah digambarkan seperti beruk, jelas sekali menunjukkan tahap ilmu prasejarah pembuat video tersebut hanya berpaut (seperti beruk) kepada lukisan artis semata-mata. Manusia ketika Zaman Batu mempunyai berbagai-bagai jenis spesis. Salah satu daripadanya adalah Homo Erectus, yang mampu dirikan rumah untuk melindungi keluarga daripada angin kencang [1]. Kepintaran yang dimiliki Homo Erectus sebenarnya tidak bercanggah dengan pemahaman Islam yang Nabi Adam as telahpun diajar sebelum diturunkan ke Bumi.

Malang sekali dalam video Ismail, fakta ini tidak diberitahu. Tidak pelik kerana pemahaman prasejarah pun sudah terpesong apabila piramid dan Stonehenge dilibatkan dalam Zaman Batu. Kedua-dua pembangunan ini sebenarnya binaan pasca-Zaman Batu.

Di Perancis pula, sebuah gua yang ditutupi tanah runtuh mendedahkan barangkali kebudayaan Homo Neanderthals [2]. Penuh dengan tulang-tulang haiwan, timbulan batu-batu (stalagmite dan stalactite) dipecahkan untuk disusun dalam bentuk dua bulatan. Namun hasil kerja ini barangkali dibuat seorang gila. Mungkin sesuka hati orang ini bakar beruang dan susun batu. Maka pembinaan ini tidak boleh dijadikan hujah.

Tetapi spesis Neanderthals telah lama dianggap “penguasa api”. Masih belum ada bukti Neanderthals memiliki periuk belanga. Tetapi itu tidak jadi penghalang. Neanderthals didapati menjerang daging di dalam karung yang dibuat daripada perut haiwan untuk mengempukkannya. Mereka juga mampu cipta gam daripada getah pokok untuk kegunaan lembing [4].

Selain daripada cara hidup, Neanderthals juga mempunyai haluan perubatan yang rumit. Hasil daripada kajian gigi-gigi mereka, saintis temui bahawa seorang manusia Neanderthals di El Sidron sentiasa mengamalkan pemakanan poplar yang mempunyai asid untuk rawatan bisul gusi. Asid ini juga merupakan bahan aktif bagi aspirin dan penisilin [5].

Berdasarkan penemuan-penemuan ini, perlu tanya balik kepada diri sendiri tentang tahap kepintaran manusia Neanderthals. Mereka bukanlah beruk yang memegang kayu. Kewujudan mereka sekitar 350,000 hingga 40,000 tahun lepas menunjukkan populasi mereka daripada Portugal hingga Asia Tengah lenyap pada waktu kebangkitan Homo Sapiens (manusia moden).

Terdapat banyak teori yang mencadangkan punca kejatuhan Neanderthals. Tetapi apa yang pasti, amalan serta gaya hidup Neanderthals sememangnya tidak sama dengan haiwan tidak berakal. Lebih unik lagi, sekitar setengah juta tahun lepas, seorang pelukis bertangan kanan telah menggunakan gigi jerung untuk mencungkil di atas kulit kepah [6]. Ini adalah hasil seni manusia Erectus, yang bersama Neanderthals jelas sekali berakal sepertimana Homo Habilis mencipta alat-alat batu yang ditemui di Gaung Olduvai. Habilis sudahpun mampu menyembelih serta menyiat untuk kulit haiwan.

Di Gua Blombos, Afrika Selatan, bukti manusia menjalankan bidang perikanan sudah ketara [7]. Tulang yang dikorek menunjukkan bangkai ikan dengan alat batu, satu amalan pancing zaman dahulu. Maka jelas sekali, manusia prasejarah bukanlah seperti apa yang didendangkan: beruk berjalan. Mereka adalah manusia yang berakal pintar.

Rupa-rupanya sains moden tidak bercanggah dengan Islam.

2. CHARLES DARWIN DAN EVOLUSI

Memandangkan ilmu prasejarah video Ismail jelas terbukti lemah, sudah tentu ia tidak layak untuk membincangkan mengenai Charles Darwin dan evolusi. Menurut video tersebut, kerajaan Babylon sudah wujud berjuta-juta tahun dahulu. Bagi sejarawan, kenyataan sedemikian sememangnya bercanggah. Tetapi boleh dimaafkan kerana perkara ini mungkin kesilapan dari segi kata. Namun, penggunaan ukiran Tamadun Mesir Purba yang dianggap helikopter adalah satu lagi kekeliruan.

Ramai yang mungkin tidak tahu. Hieroglif ini adalah hujah utama golongan pseudosains bahawa satu masa dahulu, bangsa makhluk asing mendarat di Bumi dengan teknologi canggih. Pembuat video ini pula terlibat dalam pseudosejarah yang mengatakan Mesir Purba sudah maju.

Hieroglif ini terdapat di Kuil Firaun Seti I. Selain daripada helikopter, sesiapa pun boleh perasan ukiran kereta kebal, pesawat serta kapal angkasa. Namun artikel berikut telah menjelaskan asal usul hieroglif ini, yang hanyalah satu pertindihan: http://raincool.blogspot.my/…/helicopter-hieroglyphs-explai…

Penipuan dan pseudosejarah adalah apa yang video Ismail mampu bentangkan. Bidang –litik pun sudah terkial-kial, masakan –zoic mampu ditelusuri. Ini bukan masanya untuk membuka lembaran geologi sehingga ke Zaman Hadean iaitu ketika air hanya dalam bentuk molekul semata-mata. Namun, terdapat pelbagai jenis batu di Bumi yang telahpun wujud sejak Zaman Hadean lagi [9].

Antara zaman paling awal yang mendapati kewujudan kehidupan di Bumi ini adalah Zaman Proterozoic. Fokus utama bahagian ini adalah Charles Darwin. Sebenarnya beliau bukannya pelopor utama kepada ajaran Zaman Paleolitik, sepertimana video Ismail bentangkan. Secara asasnya, Darwinisme merupakan teori yang mengatakan “semua spesis pada hari ini timbul melalui pemilihan semulajadi daripada kepelbagaian biodiversiti yang awal, sekaligus meningkatkan keupayaan spesis tersebut untuk bersaing, hidup dan membiak.”

Itulah teori Charles Darwin. Tetapi beliau juga bukan pelopor kepada teori evolusi. Abu Uthman Amir bin Bahar (al-Jahiz) merupakan ahli biologi yang mengkaji teori evolusi berkurun sebelum Charles Darwin lagi. Menurut beliau, kesan-kesan daripada alam semulajadi akan mengubah variasi dalam genetik seekor haiwan. Beliau menemui bahawa situasi persekitaran jika tidak menentukan sekurang-kurangnya membantu dari segi perubahan ciri-ciri fizikal haiwan tersebut. Dari segi manusia pula, Al-Jahiz nampak bagaimana cuaca bertanggungjawab di sebalik warna kulit manusia.

Al-Masudi pula mendapati bahawa tumbuh-tumbuhan timbul daripada zat-zat besi, yang kemudian berkembang kepada fasa haiwan dan akhirnya selesai di peringkat manusia. Imam Raghib berpendapat bahawa manusia merupakan jirim tanah yang diberikan nyawa oleh Allah. Ketiga-tiga ilmuwan Islam ini membentangkan teori evolusi secara rumusan. Tetapi Ibnu Khaldun telah mengembangkan subjek ini ke tahap yang dipersetujui sains moden. Menurut Ibnu Khaldun, mineral telah berubah secara berperingkat menjadi tumbuh-tumbuhan dan haiwan. Fasa terakhir setiap peringkat berhubung dengan fasa awal peringkat lain. Fasa akhir tumbuh-tumbuhan berhubung dengan fasa pertama haiwan, iaitu siput dan haiwan bercangkerang.

Maka perlu berhijrah kembali ke zaman-zaman rumit iaitu ketika penghujung Zaman Vendian (sekitar 544 juta tahun dahulu) apabila Bumi mendapati kebangkitan kategori haiwan moden seperti porifera, obor-obor, terumbu, ulat annelid, serangga, dan echinoderm (tapak sulaiman, landak laut, gamat dsb). Yang paling utama sekali, kebangkitan salah satu kategori adalah moluska [10] yang merupakan kumpulan 85,000 spesis HAIWAN BERCANGKERANG seperti direkod Ibnu Khaldun.

Perbincangan terpaksa dibawah jauh ke sini untuk jelaskan tahap pemahaman golongan yang kerap pertikai mengenai masa. Dan setakat ini, masih belum ditemui sumber yang mana Charles Darwin adalah pencipta Zaman Prasejarah. Ini adalah satu fitnah yang dibuat video Ismail.

3. KESIMPULAN

Orang Melayu mudah terpedaya apabila suatu pembentangan melibatkan agama Islam. Tidak perlu panjangkan kesimpulan ini. Pertama sekali, pemahaman mengenai manusia prasejarah haruslah dipertingkatkan, bahawasanya Homo Neanderthals, Erectus, Habilis dan sebagainya diterimapakai sebagai manusia oleh kerana kepintaran akal mereka.

Lukisan-lukisan artis yang menunjukkan manusia prasejarah seperti beruk adalah imaginasi semata-mata. Ia tidak ubah dengan gambaran Velociraptor dalam fiksyen Jurassic Park dan World, yang secara realiti, dinosor ini hanyalah seperti “ayam piru enam kaki tinggi”.

Sumber:

[1] https://prezi.com/ndrzq2zjqi3q/homo-erectus/?webgl=0
[2] https://www.theatlantic.com/…/the-astonishing-age-o…/484070/
[3] [4] http://www.dailymail.co.uk/…/Even-Neanderthals-boiled-bag-A…
[5] http://blogs.discovermagazine.com/…/neanderthals-medicine…/…
[6] https://www.newscientist.com/…/mg22429983.200-shell-art-mad…
[7] http://www.indiana.edu/…/teach/P314/MSA%20r…/BlombosCave.pdf
[8] http://www.express.co.uk/…/Proof-of-time-travel-Riddle-of-p…
[9] ] http://quatr.us/geology/eras/hadean.htm
[10] http://sci.waikato.ac.nz/evolution/AnimalEvolution.shtml


Game Of Thrones Saudi Arabia

Tidak mungkin percaturan politik boleh menempuhi kesudahan. Selagi mana seseorang ini berpengaruh, rakyat semestinya mengikutinya. Dan punca ikutan itu ialah tarikan kuasa baginya.

Tetapi ada juga situasi yang mana ikutan sedemikian tidak dilihat, sebaliknya hanya wujud dalam bentuk perlembagaan sahaja. Disebabkan itulah permainan politik terlalu banyak pintasan dan pusingan. Ahli keluarga dan sahabat andai ibaratkan tiada nilai – sekelip mata bertukar musuh, seperti Abu Lahab misalnya.

Sifat persengketaan keluarga masih wujud dalam kalangan Arab pada hari ini. Pucuk kepimpinan diraja Saudi wajar dibuat contoh bahawa kemutlakan sebarang kuasa – monarki atau republik – memang akan mendatangkan musibah.

Pada 7 Mac 2020, pihak berkuasa Saudi dilaporkan telah memberkas tiga ahli keluarga diraja atas tuduhan pembelotan (Said, et al, 2020):

Putera Ahmad bin Abdulaziz dan anak saudaranya Muhammad bin Nayef terutamanya didakwa cuba menggulingkan Raja Salman (France-Presse, 2020).

Untuk menangkis percubaan tersebut, Putera Mahkota Muhammad bin Salman menggunakan kuasanya terhadap mereka sepertimana pernah dibuat terhadap alim ulama dan aktivis.

Pergolakan kuasa dalam Keluarga Diraja Saudi nampaknya berterusan sejak kemangkatan Raja Abdullah. Sejak tahun 2017 lagi, seorang demi seorang menghadapi tindakan undang-undang.

Malah ada yang meninggal dunia semasa dalam tahanan pun, seperti Ahmed al-Amari iaitu Dekan Kolej Qur’an di Universiti Islam Madinah (Al Jazeera, 2019).

Sistem Warisan Saudi

Sebuah monarki biasanya diwarisi golongan anakanda selepas kemangkatan seorang raja (atau ratu). Dunia Islam pula selalu mewariskan takhta kepada putera sahaja, berbeza dengan British dan Denmark.

Tetapi Saudi pula sangat berlainan kerana Saud bin Abdulaziz tidak diwarisi putera sulungnya iaitu Fahad yang hanya mengetuai Kementerian Pertahanan (1957-1960) sahaja.

Untuk memudahkan cerita, Arab Saudi merupakan sebuah negara diasaskan seorang penguasa berketurunan Emiriyah Nejad. Abdulaziz al-Saud atau Ibnu Saud dilahirkan pada 1875 telah menguasai wilayah Arab Saudi hari ini pada 23 September 1932.

Baginda telah mewujudkan dinasti yang sangat besar melalui sekurang-kurangnya 20 orang isteri. Takhtanya diwarisi anakanda iaitu Saud bin Abdulaziz yang berkuasa antara 1953 hingga 1964.

Kemangkatan raja ini pula menyaksikan pertabalan Faisal bin Abdulaziz. Dan kitaran sebegini diteruskan sehingga Raja Salman hari ini. Senang kata, semua Raja Saudi ialah anak Ibnu Saud.

Tetapi roda warisan ini mungkin bakal dipecahkan kerana Putera Mahkota sekarang ialah Muhammad bin Salman (cucu Ibnu Saud). Pembasmian sekarang bagaikan mengetepikan kelompok keluarga Raja Abdullah –

dan Muhammad dilihat telah menguasai cabang-cabang keselamatan, sekaligus membuatkan dirinya pemimpin paling berkuasa dalam Arab Saudi sejak Ibnu Saud sendiri (The Economist, 2017).

Pengukuhan Salmanisme Dalam Hierarki Saudi

Hubungan antara Salman dan anaknya Muhammad tidak langsung menunjukkan sebarang isyarat pertembungan. Sama ada kegiatan pembasmian semasa tidak diketahui ayahadanya pun sukar juga – kerana Raja Saudi berkuasa secara mutlak.

Salman selepas pertabalan menerima Muqrin bin Abdulaziz sebagai Putera Mahkota. Tiga bulan kemudian Muqrin digantikan Muhammad bin Nayef, yang merupakan anak saudara Salman.

Baginda pada tahun 2017 dikhabarkan terpaksa melepaskan sebarang tuntutan ke atas takhta Saudi (Hubbard, et al., 2017).

Secara asasnya, Muhammad bin Nayef ialah bapa saudara kepada Muhammad bin Salman. Hubungan kekeluargaan ini tidak menjadi penghalang dalam tuduhan pembelotan pada 6 Mac 2020.

Pertembungan dua Muhammad ini sangatlah unik. Kerana tangan Bin Nayef pernah dicium semasa penabalan Bin Salman sebagai Putera Mahkota (Bloomberg, 2020).

Realiti hari ini pula terlalu jauh berbeza. Bin Salman telah bertindak dengan pantas. Nasib Bin Nayef hanya boleh dirungkaikan dengan masa sahaja.

RUJUKAN:

Al Jazeera. (2019, January 22). Prominent Saudi scholar Ahmed al-Amari dies in prison: Activists. Retrieved from https://www.aljazeera.com/news/2019/01/prominent-saudi-scholar-ahmed-al-amari-dies-prison-activists-190121180756186.html

Bloomberg. (2020, March 9). Saudi crown prince once kissed hand of royal relative who could face death. South China Morning Post. Retrieved from https://www.scmp.com/news/world/middle-east/article/3074199/saudi-crown-prince-once-kissed-hand-royal-relative-coup

The Economist. (2017, November 9). The world should push the crown prince to reform Saudi Arabia, not wreck it. Retrieved from https://www.economist.com/leaders/2017/11/09/the-world-should-push-the-crown-prince-to-reform-saudi-arabia-not-wreck-it

France-Presse, A. (2020, March 7). Saudi Arabia detains three royal family members in latest crackdown. The Guardian. Retrieved from https://www.theguardian.com/world/2020/mar/07/saudi-arabia-detains-three-royal-family-members-in-latest-crackdown

Hubbard, B., et al. (2017, July 18). Saudi King’s son plotted effort to oust his rival. New York Times. Retrieved from https://www.nytimes.com/2017/07/18/world/middleeast/saudi-arabia-mohammed-bin-nayef-mohammed-bin-salman.html?rref=collection%2Fsectioncollection%2Fworld&action=click&contentCollection=world&region=rank&module=package&version=highlights&contentPlacement=1&pgtype=sectionfront

Said, S., et al. (2020, March 6). Top Saudi Royal Family Members Detained. The Wall Street Journal. Retrieved from https://www.wsj.com/articles/top-saudi-royal-family-members-detained-11583531033


Punyalah Takut Al-Sisi Dengan Scarlett Johansson

Semua negara di dunia ini mempunyai norma identiti sendiri yang sangat unik. Bukan senang untuk mengubah norma ini, kerana batu asasnya diletak pemimpin-pemimpin terdahulu berdasarkan mentaliti masyarakat semasa. Ada satu cara saja kalau ingin ubah norma ini.

Kena mula daripada anak muda. Sebab itu apa yang anak muda cakap, jangan ambil mudah. Lambat-laun, memang akan terjadi jua. Kerana generasi sedia ada akan menjadi tua dan tidak mampu berbuat apa-apa ketika generasi muda mengambil alih.

Itulah nasib Kesatuan Soviet yang dibubarkan sampai hari ini tiada harapan untuk bertaut kembali. Padahal Boris Yeltsin dan Leonid Kravchuk sendiri gagal begitu teruk.

Sekalipun Rusia dan Ukraine hidup susah gila dulu, Vladimir Putin tetap berkata, “orang yang tiada rasa sedih apabila Soviet bubar tidak berhati perut; orang yang mahu kembalikan Soviet pula tidak berakal.”

Inilah norma. Dan norma Mesir dari dulu sampailah sekarang adalah sebuah kuasa berlandaskan keten.teraan. Jadi apabila Mohamed Morsi menubuhkan kerajaan, norma identiti Mesir sudah terganggu.

43 hari selepas menjadi Presiden Mesir, beliau telah mengalu-alukan bakal penggantinya dalam Kabinet Kerajaan (Al-Jazeera, 2012).

Memang Morsi banyak buat silap. Tetapi Abdel Fattah el-Sisi bukan satu kesilapan. Beliau memang sesuai untuk jawatan Menteri Pertahanan.

Namun Morsi mengangkat el-Sisi pada ketika pihaknya tidak cukup “jambatan” dengan bidangkuasa keten.teraan sedia ada. Dalam bahasa politik, tidak cukup reconciliatory efforts.

Beliau membuka Parlimen Mesir yang asalnya ditutup pihak keten.teraan. Beliau menukar Perlembagaan Mesir.

Kesilapan-kesilapan kecil ini terkumpul sebelum mele.tµs besar selepas Morsi mengisytiharkan dirinya berkuasa tanpa had sampai orang Mesir bersetuju dengan ungkapan Firaun dibuat Mohamed ElBaradei (Birnbaum, 2012).

Akhirnya semua tahu apa yang berlaku. el-Sisi menjadi penguasa. Morsi sudah tiada. Norma lama pun kembali. Dan perangai suka sµmbat orang dalam pen.jara bermaha.rajalela semula.

Pucuk kepimpinan pihak yang dianggap mµsµh pun dijatuhi hµkµman bµnµh (Al-Jazeera, 2021).

Apabila Scarlett Johansson Berdehem

Kerajaan Abdel Fattah el-Sisi bukan sekadar mengambil tindakan undang-undang terhadap mµsµh-mµsµh politik negara. Organisasi bukan kerajaan terkena tempias juga. Mesir mempunyai sebuah organisasi digelar Inisiatif Mesir Untuk Hak Peribadi (EIPR).

Pihak berkuasa telah member.kas beberapa ahli kanan organisasi ini untuk dibawa ke muka pengadilan kerana “menyertai kumpulan kegan.asan dan menyebarkan berita palsu.” (Reuters, 2020).

Memang ini kerenah Mesir: siapa yang rasa tidak sehaluan, letak tuduhan kega.nasan. Habis cerita.

Dua orang paling atas dalam EIPR adalah Mohamed Basheer dan Gasser Abdel Razak. Baru beberapa minggu yang lalu, mereka mengadakan sebuah mesyuarat dengan duta-duta penting Eropah untuk berbincang tentang isu hak asasi manusia. EIPR berpendapat mesyuarat inilah punca mereka diber.kas.

Namun secara tiba-tiba, semua tah.anan EIPR dilepaskan Mesir. Mereka dibenarkan keluar daripada Penj.ara Tora dan pulang ke rumah masing-masing. Dan pihak EIPR mengucapkan terima kasih kepada seorang warga Amerika Syarikat yang bernama Scarlett Johansson (Shawkat, 2020).

Rupanya pelakon wanita paling mahal di dunia ini ada bersuara baru-baru ini. Beliau bersama sebilangan golongan Hollywood mengecam tindakan kerajaan Mesir, sekali gus menarik tali halus yang mempengaruhi dunia secara soft power.

Jutaan warga Mesir mengambil berat tentang kisah EIPR apabila pelakon Avengers ini bising. Nama Johansson tular habis di Mesir, sambil ada segelintir yang totok pada kerajaan mengkritik (tindakan Johansson).

Apa yang berlaku di sini membuktikan satu perkara: soft power memang kuat… sampai kerajaan yang berkµkµ besi pun boleh tunduk dan patuh.

RUJUKAN:

Al-Jazeera. (2012, Ogos 12). Egypt’s president asserts authority over (ditapiskan).

Al-Jazeera (2021, Jun 14). Egypt upholds (ditapiskan) penalty for 12 Muslim Brotherhood members.

Birnbaum, M. (2012, November 22). Egypt’s President Morsi takes sweeping new powers. The Washington Post.

Reuters. (2020, November 21). U.N., several countries denounce (ditapiskan) of Egyptian activists.

Shawkat, A. (2020, Disember 4). Egypt frees civil rights leaders in “extremely odd” move, and many are thanking Scarlett Johansson. CBS News.


Raden Wijaya – Raja Jawa Yang Menewaskan Monggol

Raden Wijaya (juga dikenali sebagai Nararya Sangramawijaya) merupakan pengasas Empayar Majapahit. Selain dikenang sebagai pendiri empayar tersebut, Raden Wijaya juga dikenali lantaran kemenangannya ke atas pasukan t3ntera Monggol yang dihantr oleh Dinasti Yuan ke Pulau Jawa. Selepas Raden Wijaya menewaskan pasukan t3ntera Kublai Khan menerusi strategi yang tidak dijangka, beliau mengukuhkan kedudukannya sebagai seorang pemerintah yang berkuasa.

HIKAYAT PENAMAAN EMPAYAR MAJAPAHIT

Empayar Majapahit ditubuhkan pada tahun 1293/1294 Masehi, bertepatan dengan kenaikan takhta raja pertamanya, Raden Wijaya. Sebagai pemerintah bagi empayar ini, beliau dikenali dengan gelaran dirajanya, iaitu Kertarajasa Jayawardhana. Pusat empayar ini terletak di Pulau Jawa, Indonesia atau tepatnya, di bahagian rantau berkenaan. Terdapat sebuah kisah yang memerihalkan bagaimana empayar maritim ini meraih namanya.

Dalam hikayat tersebut, berikutan kemenangan pasukan t3ntera Raden Wijaya ke atas pasukan t3ntera Yuan, mereka pun membersihkan sebuah kawasan dan bertemu dengan sebiji buah yang pahit, bernama maja. Lantaran itu, daripada kombinasi perkataan ‘pahit’ dan nama buah itu, ‘maja’, maka lahirlah nama Majapahit. Nama ini juga boleh digantikan dengan Wilwatikta, di mana wilwa adalah nama lain bagi buah tersebut sementara tikta pula adalah perkataan lain bagi ‘pahit’.

Sebelum Raden Wijaya menaiki takhta, kuasa dominan di Pulau Jawa adalah Kerajaan Singhasari. Pada tahun 1268, Kertanagara menjadi pemerintah Singhasari. Pada suatu tempoh dalam zaman pemerintahannya, iaitu tepatnya pada tahun 1289, Kublai Khan menuntut agar beliau membayar ufti kepadanya. Tuntutan tersebut ditolak dan utusan yang dihantar oleh Kublai Khan dipermalukan sekaligus membuatkan Dinasti Yuan mengambil keputusan untuk melancarkan p3rang ke atas kerajaan itu.

MENEWASKAN BALA T3NTERA KUBLAI KHAN

Namun, pasukan t3ntera Kublai Khan hanya tiba di Jawa pada tahun 1292 dan menjelang waktu itu, perubahan sudah pun berlaku dalam Kerajaan Singhasari. Sebelum pasukan t3ntera Yuan itu tiba, sebuah pember0ntakan meletus di Singhasari dengan diketuai oleh Jayakatwang dari Kediri. Jayakatwang adalah orang bawahan Kertanagara.

Walaupun Kertanagara cuba menundukkan pemberontakan tersebut, beliau sendiri terk0rban dalam sebuah pertempuran dan Jayakatwang pun menubuhkan Kerajaan Kediri. Salah seorang kerabat diraja Singhasari yang terselamat dalam peristiwa ini adalah Raden, yang melarikan diri ke Madura. Di sana, beliau mengatur rancangan untuk menubuhkan sebuah kerajaan baru.

Perwakilan-perwakilan daripada Raden Wijaya inilah yang bertemu dan menghadap pasukan t3ntera Yuan, dan memaklumkan kepada komander-komandernya tentang pember0ntakan yang berlaku ke atas kerajaan mereka (Singhasari) dan kemangkatan Kertanagara.

Lantas, persekutuan pun terbentuk di antara Raden Wijaya dan pasukan t3ntera Yuan lantaran mereka masing-masing melihat Jayakatwang sebagai musuh bersama. Sebagai penghargaan di atas bantuan ket3nteraan yang dihulurkan dalam memer4ngi Jayakatwang, Raden Wijaya melontarkan janji untuk membayar ufti kepada maharaja Yuan.

Makanya, pada tahun 1293, sebuah ser4ngan pun dilancarkan ke atas ibu kota Kediri. Dalam ser4ngan tersebut, seramai 5000 orang dari pihak Kediri terk0rban dan Jayakatwang sendiri menyerah diri. Raden Wijaya kemudian mengundurkan diri dan pasukannya dan pulang ke ibu kotanya, kononnya untuk mempersiapkan ufti supaya dapat diserahkan kepada pasukan t3ntera Yuan dan dibawa pulang ke negara China.

Namun, keadaan sebaliknya yang berlaku. Raden Wijaya menggerakkan pasukan t3nteranya dan melancarkan sebuah ser4ngan mengejut ke atas angkatan t3ntera Yuan ketika mereka sedang sibuk meraikan kemenangan.

Lantaran diser4ng secara mengejut, ramai daripada mereka terbvnuh dan saki-bakinya pula lintang-pukang melarikan diri ke kapal-kapal mereka. Lantaran kekuatan mereka sudah dilemahkan dan semangat mereka pula sudah digugat, pasukan t3ntera Monggol menyedari bahawa mereka tidak berada dalam kondisi yang sesuai untuk melakukan ser4ngan balas. Makanya, mereka pun mengambil keputusan untuk berlayar pulang ke China.

DIMAHKOTAKAN SEBAGAI RAJA

Kemudian, Raden Wijaya dimahkotakan sebagai raja dan beliau pun menubuhkan Empayar Majapahit. Demi meneguhkan kedudukannya sebagai raja, beliau mengahwini empat orang puteri Kertanagara, iaitu Shri Parameshwari Dyah Dewi Tribhuwaneshwari, Shri Mahadewi Dyah Dewi Narendraduhita, Shri Jayendradewi Dyah Dewi Prajnaparamita dan Shri Rajendradewi Dyah Dewi Gayatri.

Pada zaman pemerintahannya, berlaku sejumlah pember0ntakan. Namun, Raden Wijaya berjaya menundukkan setiap satu daripadanya sekaligus memelihara kekuasaan Empayar Majapahit yang usianya masih setahun jagung itu. Raden Wijaya m4ngkat pada tahun 1309 dan kedudukannya diambil-alih oleh Jayanagara, puteranya daripada Shri Parameshwari Dyah Dewi Tribhuwaneshwari.

TERJEMAHAN:

Wu Mingren. (25 Januari 2017). How a Javanese King Defeated One of the Most Powerful Rulers of the Mongolian Empire. Ancient Origins.
https://www.ancient-origins.net/history-famous-people/how-javanese-king-defeated-one-most-powerful-rulers-mongolian-empire-007430


Bahasa Inggeris, Bahasa Ilmu Dan Generasi Muda Vietnam

Tadi, sebelum solat Jumaat aku dihubungi oleh seorang pemuda Vietnam yang aku kenal ketika menaiki sleeper bus dari Ha Giang ke Hanoi lebih setahun yang lalu.

Dac Kien (bukan nama sebenar) menegurku ketika aku sedang jauh mengelamun dan termenung, mengenang nasib sahabatku yang mengalami serangan angin ahmar awal pagi itu. Kononnya, aku mahu ke Hanoi dan dari sana aku terus ke KLIA dan kemudiannya ke Johor Baharu. Pendek kata, malam itu sepatutnya menjadi malam terakhirku di Vietnam.

Dac Kien menegurku,

“Hello, I’m Dac Kien. Can you speak English with me?”

Sejak itu, hingga kini kami masih berhubung. Mujur ada FB, mudah sedikit kami bertegur sapa.

Seperti juga Cau Be yang aku kenal di Dien Bien Phu, ada beberapa lagi pemuda dan pemudi Vietnam yang menegurku untuk melayan mereka bertutur dalam bahasa Inggeris. Sekali dua tak mengapa, ini hampir setiap kota dan desa yang aku redah, ada sahaja yang mengajak berbual dalam bahasa Inggeris. Mereka ini semuanya jujur, bukan penipu.

Dac Kien, seorang kadet polis memang bercita-cita tinggi, periang dan peramah. Budi bahasanya pun amat sopan, sesuailah buat menantu senang cakap. Seperti juga yang lain, menguasai bahasa Inggeris di negara komunis ini bagaikan tiket untuk kehidupan yang lebih selesa. Selesa kerana industri pelancongan, pembinaan, perkilangan dan lain-lain yang semakin maju memerlukan generasi penerus yang mampu berbahasa Inggeris, Jepun, Perancis dan sebagainya.

Tetapi hari ini nadanya lain sedikit. Ada kesugulan, ada keraguan dan nampaknya dia buntu.

Dac Kien bertanyakan sama ada perlukah dia lupakan sahaja impiannya untuk mendapatkan sijil TOEIC (Test of English for International Communication). Mungkin TOEIC agak asing di Malaysia kerana di negara kita IELTS (International English Language Testing System) lebih popular.

Bagi Dac Kien, agak sukar untuk beliau meneruskan perjuangan kerana beliau baru sedar bahawa bahasa Inggeris pertuturan yang rasmi dan teratur amat berbeza jika hendak dibandingkan dengan bahasa Inggeris pasar.

Serba salah juga aku nak menasihati Dac Kien. Ayat pertama aku,

“I’m not your father to decide this kind of thing…”

Aku nasihatkan beliau untuk teruskan, selesaikan apa yang sudah beliau mulakan dan fikirkan peluang yang terhidang 3 ke 5 tahun dari sekarang. Bincanglah dengan orang yang tersayang. Namun, keputusan akhir itu di tangan beliau.

Akhirnya, beliau memberitahuku,

“I will finish it. No need to discuss more.”

“That save everybody time… right? Good for you.” Balasku, lega.

Di Vietnam, terutama di desa dan pekan kecil seperti Dien Bien Phu (DBP), Lai Cau, Dong Van dan lain-lainnya, peluang untuk belajar bahasa Inggeris dan bertemu dengan mereka yang mampu berkomunikasi amat sedikit. Cau Be memberitahuku yang beliau belajar bahasa Inggeris dan Perancis melalui internet dan juga orang asing yang menetap di DBP (adalah dua orang yang beliau kenal).

Ada kelas bahasa Inggeris di sekolah namun tidak mencukupi. Menurutnya, tiada tuisyen, tiada kelas tambahan, amat sedikit bahan pembelajaran dan tidak ramai warga Vietnam dewasa yang mampu bertutur juga. Di Selatan Vietnam senarionya agak berbeza, namun bagiku hanya Ho Chi Minh yang agak berlainan, bahagian lain masih kekurangan penutur tegar.

Aku pernah ditegur oleh seorang kanak-kanak lelaki, mungkin berusia 9 tahun di hadapan Imperial City (Hoàng Thành). Aku melayan beliau dengan sabar dan setelah selesai, beliau memberi aku penanda buku sebagai cenderahati kerana sanggup melayan kerenahnya. Selepas itu aku berlalu pergi, namun sempat juga aku menoleh.

Rupa-rupanya beliau ke kawasan tumpuan pelancong ini bersama ayahnya dan mereka sedang berbincang tentang apa yang telah disembangkan denganku sebentar tadi. Aku berpatah balik lalu berjabat tangan dengan ayahnya sambil melemparkan senyuman tanda hormat.

Begitulah semangatnya generasi muda Vietnam mempelajari bahasa Inggeris. Aku tidak jumpa sikap (attitude) seperti ini di Laos dan Cambodia. Tidak sekerap di Vietnam maksudku.

Kejadian di Imperial City ini membuatkan aku beranggapan bahawa aku hanya menunggu masa apabila Vietnam akan menjadi negara kompetensi tinggi yang setanding malah mungkin lebih bagus daripada negara-negara lain di Asia Tenggara bukan sahaja daripada segi industrinya malah daripada segi pendidikan dan lain-lain lagi.

Mungkin jika kau dapat menyelusuri perdesaan di Utara Vietnam dan juga bandar-bandar pesisir pantainya, lihatlah projek mega yang sedang dijalankan. Kiralah berapa banyak stesen hidroelektrik dan janakuasa lainnya yang sedang dibangunkan. Stesen-stesen mega ini dibangunkan bukan hanya untuk kegunaan domestik, ia juga untuk menampung keperluan industri.

Vietnam memerlukan ribuan malah jutaan generasi yang celik ilmu pada tahun-tahun mendatang, dan mereka menuju ke arah itu sekarang. Tunggulah 10 tahun lagi, Vietnam pada masa itu bukan Vietnam yang sekarang.

Kita di Malaysia agak bertuah dengan sistem pembelajaran bahasa Inggeris yang agak baik dari umur 7 tahun hinggalah 17 tahun. Namun, masih ramai graduan kita yang gagal menguasai bahasa ilmu ini. Di manakah silapnya?

Aku tak mahu bersyarah, kau fikir-fikirkanlah.


Bibit-Bibit Romantis Pengarah Jamil Sulong

Pada artikel yang lepas, saya telah berkongsi bagaimana Datuk Mustapha Maarof dan Roseyatimah telah diperjodohkan. Pada kali ini, saya akan berkongsi sekali lagi mengenai pasangan sehidup semati yang pernah ada di dalam arena perfileman klasik tanah air.

Jamil dan Rosnani bukanlah nama asing dalam industri perfileman klasik tanah air. Jamil Sulong merupakan antara pengarah melayu tersohor sebaris P.Ramlee, S.Kadarisman dan lain-lain manakala Rosnani antara seniwati terhebat sebaris Normadiah,Maria Menado, Kasma Booty dan lain lain.

Hubungan antara dua merpati sejoli ini bermula apabila mereka bersama sama bekerja di dalam beberapa buah filem seperti Miskin,Ayer Mata dan Ribut. Ketika itu, Jamil Sulong bertindak sebagai penolong pengarah manakala Rosnani pula sebagai heroin di dalam ketiga-tiga filem tersebut.

Pada suatu hari, Rosnani meminta Jamil untuk menemaninya sewaktu pulang daripada kelas malam kerana sebelum ini ada pemuda cuba untuk menganggunya. Lanjutan daripada peristiwa tersebut, mereka sering keluar menonton wayang bersama-sama. Walaupun begitu, sifat malu masih menebal di dalam diri Jamil Sulong.

Tidak lama kemudian, pada November 1953, mereka pun berkahwin. Namun, ramai dalam kalangan saudara mara Jamil Sulong menentang hasratnya itu pada mulanya. Hal ini kerana, Rosnani pada ketika itu sudah menjadi janda kepada Ibrahim Alwi dan kerjaya Rosnani sebagai anak wayang.

Pada zaman 50’an, memang lumrah apabila masyarakat memandang rendah terhadap golongan artis dan anak seni. P. Ramlee juga pernah melarang Jamil untuk mengahwini Rosnani kerana beliau takut nasib Jamil sama seperti nasib P.Ramlee yang pernah beristerikan seorang penyanyi dan pelakon.

Hasil perkahwinan mereka, mereka dikurniakan 3 orang anak lelaki dan mengambil anak angkat bernama Murniaty. Anwardi satu-satunya anak mereka yang mengikut jejak langkah ibu bapanya sebagai anak seni. Sebagai tanda kasih sayang Jamil terhadap Rosnani, Jamil telah membina sebuah teratak indah di Janda Baik. Mereka berpindah dari Petaling Jaya dan menetap di sana hingga ke akhir hayat Jamil Sulong.

Sebagai tanda cinta Rosnani terhadap Jamil pula, Rosnani telah mengarahkan filem arahannya yang terakhir iaitu Mawar Putih. Setelah Jamil Sulong meninggal dunia, Rosnani hanya sesekali menetap di Janda Baik kerana setiap kali beliau memasuki rumah tersebut, hati beliau sayu mengingatkan kenangan Rosnani bersama Jamil.

Kini, Rosnani menetap di rumah anaknya di Damansara. Kisah percintaan mereka berdua merupakan satu lagi saksi bahawa cinta itu perlukan pengorbanan dan tetap akan kekal walaupun roh berpisah dari jasad tubuh.


Kisah Cinta 1,500 Tahun Dahulu Antara Putera Parsi dan Puteri Korea

Lebih seribu tahun sebelum penjelajah Eropah tiba di perairan Korea, Empayar Parsi sudah mula menulis kisah cinta mengenai Puteri Korea.

Mungkin ia adalah cerita yang kurang diketahui, namun boleh mengubah perspektif umum mengenai sejarah.

Ahli Sejarah meneliti semula karya sastera epik Parsi yang ditulis sekitar 1,500 tahun lalu dan menyedari bahawa di tengah-tengah bab ada sesuatu yang menarik untuk diteliti semula di dalam kisah epik ini.

Sejarawan berpolemik sama ada orang Parsi ribuan tahu lalu sudah mengenali atau tidak tentang entiti Korea disebabkan sumber yang ada mungkin masih belum diteroka sepenuhnya kerana melalui dapatan sedia ada ketika itu tidak menerangkan secara terperinci mengenai hubungan antara Empayar Parsi dan Dinasti Korea, justeru menjadikan penemuan ini luar dari kebiasaan.

Pendedahan baharu menunjukkan Parsi bukan sahaja menjalankan hubungan diplomasi dengan Korea – (ia mungkin memerlukan penceritaan dan kajian semula peristiwa sejarah).

The Kushnameh: Epik Parsi Berusia 1,500 Tahun Mengenai Korea

Cerita epik Kushnameh berunsur fiksyen bukanlah penemuan baharu, Ia adalah salah satu cerita popular sejak zaman Empayar Parsi lagi. Epik Kushnameh diceritakan berkali-kali dalam tempoh 1,500 tahun sejak ia ditulis.

Kushmaneh ialah sebuah puisi epik, secara naratif mengisahkan tentang raksasa jahat bernama Kus yang digambarkan mempunyai gading seperti gajah, kedatangannya mengancam ketenteraman masyarakat Parsi sejak beberapa generasi.

Penulis karya epik ini telah mencurahkan buah fikiran dengan menghasilkan 1,000 baris ayat puisi yang luar biasa bagi menggambarkan situasi kehidupan di Korea semasa Dinasti Silla.

Surat Cinta Pada Korea

Dalam satu bab karya epik Kushnameh memfokuskan pada perkembangan watak seorang Putera Parsi yang mulia bernama Abtin. Sepanjang hidupnya, Abtin dipaksa berlindung dan bersembunyi di dalam hutan dari ancaman makhluk Kus yang jahat. Abtin hanya mempunyai satu perkara bagi  memastikan beliau selamat iaitu dengan memiliki sebuah buku ajaib yang meramalkan masa depannya.

Abtin tidak perlu menyelak beberapa halaman muka surat untuk mengetahui bagaimana semuanya berakhir. selepas membaca beberapa bab seterusnya Abtin mengambil keputusan untuk pergi menjejakkan kaki ke Kerajaan Silla di Korea. akhirnya Abtin disambut dengan tangan terbuka oleh Raja Silla.

Setiap halaian kertas menghuraikan tentang betapa indahnya Korea. Sebahagian penceritaan kelihatan agak berlebihan. sebagai contoh, Korea sangat kaya dan melimpah dengan emas sehingga anjing pun dipelihara dengan tali emas. Tetapi secara keseluruhannya, huraian itu sangat tepat sehingga Ahli Sejarah moden berpendapat bahawa pengarang kisah epik mungkin pernah melawat Korea.

Lantaran itu, Sewaktu ketika Putera Abtin terpesona dengan keindahan Korea, tidak lama kemudian beliau ditemukan dengan Puteri Frarang. Cukuplah buat pertama kali Abtin jatuh cinta dengan kecantikkan Puteri Korea.

Tidak segan beliau merayu kepada raja untuk dinikahkan dengan puterinya, tidak lama kemudian hasrat Abtin tercapai dan mereka dikahwinkan.

Simbolisme dalam kisah epik antara Putera Parsi dan Puteri Korea tidak dapat dinafikan.

Ia adalah bukti kukuh bahawa orang Parsi bukan sahaja tahu tentang Korea sejak 1,500 tahun dahulu; malah mereka mempunyai rasa kagum yang mendalam terhadap Korea.

Putera Parsi menghabiskan seluruh hidupnya dalam persembunyian, apabila beliau kembali ke tanah airnya, akhirnya Abtin dib-nuh oleh orang bawahan Raksasa Kus.

Polemik Korea Atau China?

Selama 1,500 tahun, masyarakat telah membaca cerita ini tanpa mengetahui apa yang mereka baca. Pada mulanya Sejarawan menganggap bahawa cerita ini merujuk kepada negara China.

Dalam karya ini, Kerajaan Silla Korea dirujuk sebagai “Chin”, nama yang boleh merujuk kepada China atau Korea. Malah ia adalah titik plot dalam cerita.

Kebanyakan ahli sejarah salah menterjemah perkataan “Chin” dalam buku yang meramalkan masa depannya dan menyangka Abtin sepatutnya pergi ke China.

Walau bagaimanapun, baru-baru ini Ahli Sejarah meneliti kembali huraian tersebut dan menyedari betapa sempurnanya ia benar-benar merujuk pada Korea bukannya China.

Perihalan dalam buku ini tidak berbunyi seperti China, tetapi ia merupakan huraian yang sempurna dan jelas tentang Korea abad ke-6 – tempat di mana mereka benar-benar memelihara anjing mereka dengan rantai emas tulen.

Penulisan Semula Keseluruhan Sejarah Wajar Dilakukan

Ini sekaligus dapat mengubah cara kita melihat sejarah. Korea kelihatan seperti tempat yang terpencil dan jauh dari dunia Barat; tetapi cerita ini menunjukkan bahawa Timur dan Barat mungkin tidak begitu asing dan terpisah.

Ia mengambil masa sehingga 1653 sebelum penjelajah Eropah pertama sampai ke Korea. lebih daripada 1,100 tahun selepas Kushnameh ditulis.

Parsi mempunyai beberapa jenis hubungan dengan Korea. Kedua-duanya adalah sebahagian daripada Laluan Sutera.

Secara umumnya, diandaikan bahawa mereka hanyalah sebahagian daripada rangkaian perdagangan yang lebih besar.

Dalam cerita ini, bagaimanapun Korea bukan rakan kongsi perdagangan tapi Korea adalah rakan sekutu yang dipercayai, dan mereka sangat penting bagi orang Parsi.

Misalnya di sebuah makam purba di Gyeong-Ju terdapat sebuah monumen lama dipercayai milik seorang wira p3rang Korea yang kelihatan sangat mirip dengan seorang tentera Parsi berbanding tentera Korea sendiri.

Ia boleh mengubah segala-galanya tentang cara kita melihat sejarah negara-negara ini. Hakikatnya, ini jauh lebih besar daripada kisah cinta antara dua individu. Ia adalah kisah cinta antara dua negara.